Il-każ ta' żewġ żgħażagħ gradwati fil-liġi li fl-aħħar xhur il-Kamra tal-Avukati opponiet li jingħataw il-warrant hu wieħed inġust.

Żvelat dan il-gazzetta KullĦadd li fi storja fil-faċċata tal-gazzetta uriet kif kien hemm student ieħor li gradwa u għadda mill-eżami tal-istess warrant fl-istess żmien u minkejja li fl-imgħoddi kellu każ mal-ġustizzja ngħata l-warrant.

Jirriżulta li f'dan il-każ kien hemm konklużjonijiet iktar gravi minn ta' dawn iż-żewġ studenti li sabu kampanja kontra tagħhom mit-Times of Malta, gruppi ta' midja soċjali u persuni qrib l-Oppożizzjoni.

Iktar minn hekk l-istess persuna, illum avukat bil-warrant, għandu każ ieħor pendenti allegatament għax ħebb għal uffiċjal pubbliku.

Il-gazzetta KullĦadd qalet li mhix tippubblika isem dan l-istudent għaliex nemmnu li ladarba l-bord ta' ġudikanti ħassew li dan l-istudent għandu jingħata t-tieni ċans m'għandniex inkunu aħna li nħammġuh inġustament u nxekklulu l-karriera.

Nemmnu li la l-bord tal-ġudikanti taw it-tieni ċans m'għandniex inkunu aħna li nħammġuh

Fissru dan kollu mkejjen fil-Qorti li sostnew li dan il-każ hu evidenza ċara li l-każ ta' Yanica Barbara u Thomas Sant, iż-żewġ studenti li l-Kamra tal-Avukati opponiet li jingħataw il-warrant għandu xamma ta' preġudizzju u skopijiet ulterjuri li għalkemm hemm suspetti tagħhom mhumiex magħrufa pubblikament.

L-istess imkejjen attribwew ukoll ċerti kummenti għall-kampanja li bdiet it-Times of Malta permezz tal-ġurnalist Ivan Camilleri biex huma ma jingħatawx il-warrant.

Barbara u Sant fil-fatt ma nstabux ħatja anke jekk ammettew l-akkużi kontra tagħhom.

F'dikjarazzjoni rari u bi kliem meqjus, l-Assoċjazzjoni tal-Imħallfin u l-Maġistrati kienet tkellmet dwar dan il-każ.

L-assoċjazzjoni tal-ġudikanti kienet spjegat li fil-verità ż-żewġ avukati Sant u Barbara ngħataw il-libertà kundizzjonata u mhux sentenza sospiża.

Dan ifisser li ż-żewġ avukati li qagħdu għall-eżami tal-warrant quddiem iż-żewġ imħallfin kellhom kondotta nadifa.

Huwa minnu li dawn kienu ngħataw conditional discharge, issa jekk wieħed iqis il-liġi tal-probation li taħtha tingħata l-conditional discharge jinduna li conditional discharge mhijiex ostaklu biex tingħata warrant.

Il-liġi taċ-ċertifikati tal-kondotta tgħid ukoll li kull deċiżjoni taħt il-liġi tal-probation ma taffettwax il-kondotta.

L-aħbar li kien hemm min oppona li dawn iż-żgħażagħ jingħataw il-warrant kienet waslet għal rabja kbira fis-soċjetà, b'ħafna jargumentaw x'messaġġ inkunu qed nibagħtu jekk nikkundannaw lil xi ħadd għal għomru għal żball f'żgħożitu.

Filwaqt li l-Ministru għall-Ġustizzja kkonferma fl-aħħar jiem li se jkun qed jagħti l-warrant għax se jimxi fuq il-parir tal-ġudikanti.

WARRANT MISTĦOQQ! Żvelat każ li jixhed dan


Pubblikazzjoni ġdida bl-isem Joseph: L-aqwa żmien ta' pajjiżna għadu ġej , hija mingħajr preċedenti fis-suq tal-kotba fil-Gżejjer Maltin għax turi l-aktar ħsibijiet privati tal-Prim Ministru , kif ukoll tikxef il-mod kif irraġunat it-tmexxija tal-gvern fl-aħħar erba' snin.

Il-ktieb qed jiġi ippubblikat lejlet l-elezzjoni ġenerali tat-3 ta' Ġunju.

Fil-parti ewlenija tal-ktieb illustrat ta' 360 paġna hemm il-kitba mill-Prim Ministru, Dr Joseph Muscat, li għaliha l-SKS kisbet drittijiet esklussivi.

Fil-kitba, il-Prim Ministru jitkellem bil-miftuħ dwar l-esperjenzi personali u privati tiegħu kemm ilu f'ras il-gvern, u jfisser il-pjanijiet tiegħu għall-futur.

Qatt qabel ma Prim Ministru kien daqshekk ta' qalbu f'fommu mal-elettorat waqt li jitkellem dwar, fost ħafna oħrajn, kwistjonijiet marbuta mar-rivelazzjoni tal- Panama Papers , l-ODZ taż-Żonqor, il-kaċċa fir-rebbiegħa, u l-agħar u l-aqwa jiem tiegħu bħala Prim Ministru.

Minbarra ritratti minn kollezzjonijiet privati, il-ktieb iġib ukoll għadd kbir ta' ritratti esklussivi mill-kollezzjonijiet privati tal-Prim Ministru nnifsu.

Il-ktieb, editjat mill-ġurnalist Aleander Balzan, jinkludi wkoll bijografija qasira ta' Dr Joseph Muscat, sittin diskors fl-oriġinal li għamel il-Prim Ministru lokalment u barra, kif ukoll inventarju tal-kisbiet ewlenin tal-gvern Laburista fl-ewwel leġislatura tiegħu.

Joseph : L-aqwa żmien ta' pajjiżna għadu ġej se jkun għall-bejgħ għall-ewwel darba għada s-Sibt waqt l-attivita' politika tal-Partit Laburista f'Misraħ Santu Wistin, Victoria Għawdex u l-Ħadd li ġej, 7 ta' Mejju, waqt il- mass meeting li l-Partit Laburista se jorganizza f'Ħaż-Żabbar.

Il-ktieb se jkun edizzjoni limitata u jinbiegħ mill-ġimgħa d-dieħla mill-ħwienet tal-kotba għall-prezz ta' €10 biss.

Se jiġi ppubblikat ktieb dwar il-ħsibijiet privati tal-Prim Ministru


Ħwienet tal-kotba f'Malta u f'Għawdex mhumiex ilaħħqu mad-domanda għall-ktieb JOSEPH " L-AQWA ŻMIEN GĦAL PAJJIŻNA GĦADU ĠEJ.

SKS (Sensiela Kotba Soċjalisti) qalet d-domanda għal dan il-ktieb hija bla preċdent u biex tlaħħaq mad-domanda qed tkun bl-Istand tagħħha fl-attivitajiet pubbliċi li qed jindirizza l-Mexxej Laburista kull filgħaxija fil-bliet u rħula Maltin u Għawdxin.

F'dan il-ktieb il-Mexxej Laburista jaqsam mal-elettorat Malti u Għawdxi l-aktar ħsibijiet privati li kellu fuq it-tmexxija ta' pajjiżna f'dawn l-aħħar erba' snin li hu stess mexxa.

F'ħamsin taqsima, Dr Muscat jgħid x'kien li nebbħu f'ħidmietu u kif, flimkien ma' sħabu fil-gvern, ta prijorità lil ċerti oqsma u mhux lil oħrajn.

"Fl-ewwel fażi," jgħid Joseph Muscat, "l-enfasi kienet fuq it-tkattir tal-ġid nazzjonali."

Din il-fażi tikkorrispondi mal-ħidma li saret bejn l-2013 u l-2017.

Imbagħad ikompli: "Fit-tieni fażi, dik li nixtiequ nibdew fit-tieni leġislatura tagħna, l-enfasi se tkun fuq it-titjib fil-kwalità tal-ħajja ta' kulħadd.

Il-Mexxej Laburista jittratta ir-relazzjonijiet mal-Kap tal-Oppożizzjoni, mal-Isqfijiet, mal-ġurnalisti, mal-għaqdiet u mal-Unjoni Ewropea u jitkellem dwar il-kategoriji tas-soċjeta' inkluż it-tfal u ż-żgħażagħ, l-anzjani u l-persuni b'diżabbilità u kull xorta ta' ħaddiema.

Joseph Mucat jiżvela anedotti li seħħew tul din il-leġislatura li qed jidhru għall-ewwel darba f'dan il-ktieb.

JOSEPH: L-AQWA ŻMIEN GĦAL PAJJIŻNA GĦADU ĠEJ fih 360 paġna u qed jinbigħ €10.

Domanda bla preċedent għall-ktieb dwar il-Prim Ministru


Minn din is-sena l-Partit Laburista se jkun qed jagħti lill-ħaddiema tiegħu ġurnata leave għal kull festa pubblika li tinzerta fi tmiem il-ġimgħa.

Id-deċiżjoni ttieħdet għax il-Partit Laburista jrid jibgħat messaġġ b'saħħtu favur din il-miżura li l-gvern beda jintroduċi b'mod gradwali minn din is-sena.

Dan wara li kienet imwiegħda fil-manifest elettorali l-Aqwa Żmien ta' Pajjiżna.

Il-Kap Eżekuttiv tal-Partit Laburista, Dr Randolph De Battista, fisser kif hemm messaġġ ċar x'jintbagħat b'dan il-pass.

"Il-gvern, kif wiegħed il-Partit Laburista qabel l-elezzjoni ġenerali, qed jintroduċi din il-miżura b'mod gradwali.

Iżda, il-Partit Laburista ried jibgħat messaġġ b'saħħtu favur il-prinċipju billi minn din is-sena stess se jagħti lill-ħaddiema tiegħu jum leave għal kull festa, f'dan il-każ erbgħa," qal De Battista.

De Battista żied li fi żmien meta l-ekonomija tinsab għaddejja minn mument b'saħħtu l-ħaddiem għandu jgawdi wkoll il-frott.

"Il-messaġġ hu li jekk nistgħu ngħamluha aħna, partit li jiddependi fuq id-donazzjonijiet u ħafna volontarjat, aħseb u ara kemm jistgħu jgħamluha dawk il-kumpaniji li qed igawdu mill-ekonomija b'saħħitha," qal De Battista fi stqarrija li ħareġ il-Partit Laburista fejn kompla jtenni li kif bħal drabi oħra l-Partit Laburista qed imexxi bl-eżempju, bħal fil-każ tal-marka ta' ugwaljanza tal-NCPE, bil-Partit Laburista jkun l-uniku partit li kwalifika għaliha.

Fuq kollox dan l-eżempju għandu jkun ukoll ta' messaġġ għall-gvern biex ikompli bid-diskussjonijiet li għandhom iwasslu biex hu wkoll jimplimenta din il-miżura b'mod sħiħ mill-iktar fis.

Il-PL imexxi bl-eżempju dwar il-leave għall-festi pubbliċi


Matthew Barbara, żagħżugħ ta' sitta u għoxrin sena mill-Pietà, ġie ordnat jagħmel 350 siegħa xogħol fil-komunità, wara li nstab ħati bil-qtil involontarju t'omm ta' sitta u għoxrin sena f'inċident tat-traffiku li kien seħħ f'Lulju ta' sitt snin ilu.

Il-każ seħħ fil-bypass tal-Għargħur meta ż-żagħżugħ, li dak iż-żmien kellu tmintax –il sena u kien għadu kemm ġab il-liċenzja tas-sewqan, tilef il-kontroll tal-karozza tiegħu bil-konsegwenza li temm il-ħajja ta' Rosianne Azzopardi – li fil-ħin tal-inċident kellha magħha lil bintha – tarbija ta' sena li fortunatament ma kienet sofriet l-ebda ġrieħi.

Esperti forensiċi rrimarkaw li għalkemm fil-ħin tal-inċident, it-toroq kienu mxarrba bin-nida, it-temp kien ċar u l-viżibilità kienet tajba.

Għaldaqstant il-Qorti kkonkludiet li kien is-sewqan perikoluż u traskurat taż-żagħżugħ, li dakinhar kien qed isuq bil-mija u ħames kilometri fis-siegħa, li wassal għall-inċident.

Minbarra x-xogħol fil-komunità, l-akkużat ingħata multa ta' €80 u għandu l-liċenzja tas-sewqan sospiża għal tliet xhur.

Qatel omm wara sewqan perikoluż... jeħel multa ta' €80 u xogħol fil-komunità


Metodi ġodda ta' kif tmienja u għoxrin stat ifasslu pjan għal kummerċ, l-impatt tal-amministrazzjoni Amerikana fuq il-kummerċ mal-Ewropa, il-laqgħa Ministerjali fi Buenos Aries f'Diċembru li ġej.

Dawn kollha ġew diskussi f'laqgħa informali mal-Ministri Ewropej għall-Kummerċ li tmexxiet mill-Ministru Chris Cardona.

F'indirizz lill-midja il-Ministru Cardona qal li l-kummerċ fl-Ewropa għandu jimpatta lil kulħadd b'mod pożitiv; mill-intrapriżi żgħar u medji sa' pajjiżi barranin.

Qal ukoll li skont proposta tal-Kummissjoni Ewropea fl-2016, għandu jintlaħaq ftehim kontra l-bejgħ ta' prodotti bi prezz inġust bejn il-pajjiżi Ewropej.

Fuq kollox saret referenza għall-inċertezza fil-miżuri kummerċjali tal-amministrazzjoni Amerikana ta' Donald Trump fuq relazzjonijiet attwali tal-industrija.

Cardona qal li deċiżjonjiet ħorox mill-Istati Uniti jista' jkollhom impatt negattiv fuq l-industrija Ewropea.

Il-Kummissarju Ewropew għall-Kummerċ Cecelia Malmstrom qalet li dak kollu diskuss tul il-jum mill-Presidenza Maltija u l-Kummissjoni jirispetta r-responsabbiltajiet li għandha l-Unjoni Ewropea lejn l-Organizazzjoni Dinjija għall-Kummerċ.

Il-kummerċ Ewropew fiċ-ċentru tas-summit informali f'pajjiżna


56 uffiċjal tal-pulizija ressqu proċedimenti ġudizzjarji kontra l-Kummissarju tal-Pulizija fuq sigħat ta' sahra li qed jintqal li ma tħallsux għalihom waqt il-Commonwealth u l-Valletta Summit li saru s-sena li għaddiet.

L-uffiċjali li qalu li ħadmu aktar minn 150 siegħa ta' overtime , kienu intitolati biss għad- disturbance allowance , li hija limitata għal 10% tas-salarju bażiku tagħhom.

Is-sigħat ta' sahra jwassluhom il-Qorti


Jinfetħu l-applikazzjonijiet għal kumpens ta' darba għal sahra minn Uffiċjali tal-Pulizija li sar bejn l-1 ta' Settembru, 1993 u l-31 ta' Diċembru, 2009.

Din l-iskema tfasslet mill-Ministeru għall-Finanzi u l-Ministeru għall-Intern u s-Sigurtà Nazzjonali u b'hekk qed titwettaq miżura elettorali oħra, wara li għall-amministrazzjoni preċedenti dawn ma kien ħaqqhom xejn.

L-Iskema tgħodd għal dawk il-persuni eliġibbli li ħadmu sahra matul il-perjodu effettiv.

L-Iskema tgħodd ukoll għall-eredi ta' persuni eliġibbli li huma mejta meta ssir l-applikazzjoni għall-għotja ta' darba taħt din l-Iskema.

L-applikazzjonijiet taħt din l-iSkema jistgħu jinġabru mill-Kwartieri Ġenerali tal-Pulizija u mill-Għases ewlenin ġewwa Malta u Għawdex jew jitniżżlu minn hawn.

Applikazzjonijiet, inkluż id-dokumenti li għandhom jiġu mehmuża mal-applikazzjoni, għandhom jiġu mgħoddija lid-Dipartiment tar-Riżorsi Umani fil-Kwartieri Ġenerali tal-Pulizija, mit-Tnejn sal-Ġimgha bejn 8:30 u 15:30, sa mhux aktar tard mid-9 ta' Ġunju, 2017.

Fil-każ ta' applikazzjonijiet taħt din l-Iskema magħmula f'isem persuna eliġibbli llum mejta, l-applikazzjoni trid issir mill-eredi.

Fejn hemm aktar minn eredi wieħed, għandha ssir applikazzjoni waħda konġunta mill-eredi.

Flimkien mal-applikazzjoni, għandha tiġi sottomessa wkoll dikjarazzjoni magħmula minn nutar pubbliku, f'liema dikjarazzjoni għandu jkun hemm dikjarat min hu jew min huma l-eredi tal-mejjet fuq il-kundizzjoni li l-mejjet kien eliġibbli li japplika għall-Iskema.

Jinfetħu l-applikazzjonijiet għall-kumpens għal overtime bl-arretrati għall-Pulizija


Il-ħidma sabiex jintfew in- nirien li ħakmu l-Impjant ta' Sant'Antnin f'Wied il-Għajn j af tibqa' għaddejja għal jiem li ġejjin.

Tħabbar dan mill-Ministru Carmelo Abela flimkien mal-Ministru Jose Herrera f'konferenza tal-aħbarijiet li ttellgħet ftit tal-ħin ilu.

Iż-żewġ Ministri kkonfermaw kif ħadd ma weġġa' f'dan l-inċident u li tul din il-ħidma se jkun hemm bejn tmien u disa' karozzi tat-tifi tan-nar fuq il-post sakemm sa fl-aħħar in-nar jintefa' darba għal dejjem.

Ingħad kif in-nar beda mill-RDF – Reuse-derived fuel, post ta' fejn jinħażen il-materjal li jkun diġà ġie rriċiklat qabel ma jintbgħat għall-esportazzjoni u li jidher li hi biss din is-sezzjoni li nħakmet minn nirien.

Waqt il-konferenza ntqal kif il-materjal li kien qed jittieħed f'din is-sezzjoni tal-impjant se jkun qed jittieħed il-Magħtab, dan sakemm in-nirien jintefa' u kollox jerġa' jmur lura għan-normal.

Herrera sostna li diġà nfetħet inkjesta Maġisterjali sabiex issib x'seta' li kkawża n-nirien.

Il-ħidma biex jintfew in-nirien x'aktarx se tibqa' għaddejja jiem


F'dawn l-erba snin, il-korp tal-Pulizija ibbenefika minn għadd ta' proġetti, b'investiment ta €9.2 miljun li parzjalment ġejjin minn fondi Ewropej.

Dan l-investiment li jinkludi għodda, radios għas-sorveljanza, kontrolli u tgħamir ta' teknologija u faċilitajiet għall-kontrolli ta' visas.

Waqt konferenza tal-aħbarijiet, il-Ministru Carmelo Abela u s-Segretarju Parlamentari Ian Borg spjegaw li dan huwa proġett ieħor marbut mas-sigurtà tal-avjazzjoni u s-settur marittimu u ffinanzjat minn fondi Ewropej.

Filfatt qed tinġabar informazzjoni bikrija tal-passiġġieri li jidħlu bl-ajru jew bil-baħar.

Fadal tmien progetti oħra x jsiru b'investiment ta' tliet miljun ewro.

Progett partiolari huwa x-xiri ta' għodda li tgħin fl-investigazzjoni forensika.

Dan filwaqt li se tiġi aġġornata sistema ta' radji u antenni ġodda fil-korp tal-Pulizija.

Il-Korp tal-Pulizija jibbenefika minn €9.2 miljun f'erba' snin


Festivals Malta nediet l-erba' festivals tas-sajf li ġej: il-Malta World Music Festival, Għanafest, il-Malta International Arts Festival u l-Malta Jazz Festival.

I d-Direttur tal-Festivals Annabelle Stivala qalet li: "Il-viżjoni ta' Festivals Malta hi li trawwem il-kreattività, il-professjonaliżmu, il-parteċipazzjoni u l-edukazzjoni kulturali fil-festivals tal-arti performattiva.

Aħna ħerqana li qed iniedu dawn l-erba' festivals li se jibdew il-proċess biex jintlaħqu dawn l-għanijiet importanti."

Il-Ministru għall-Ġustizzja, Kultura u Gvern Lokali Owen Bonnici faħħar l-impatt pożittiv li dawn il-festivals qed iħallu fuq il-kalendarju kulturali Malti filwaqt li c-chairman eżekuttiv Albert Marshall saħaq kif il-festivals iservu bħala pjattaforma għall-artisti.

Il- Malta World Music Festival (MWMF), li hu l-ewwel festival li se jiftaħ l-istaġun tal-festivals, se jsir biswit il-baħar f'Forti Sant'Iermu fit-18 u d-19 ta' Mejju.

Il-MWMF jiċċelebra s-sbuħija tad-diversità kulturali, l-iskambju u d-djalogu tal-għeruq tan-nies u l-vitalità li hi sostnuta minn esperjenzi bħal dawn u li jiġu espressi permezz tal-mezz b'saħħtu tal-mużika.

L-ewwel biljetti bi prezz imraħħas diġà huma disponibbli għal dan il-festival fuq www.maltaworldmusicfestival.org.

Xahar wara, ikun imiss il-festival li jiċċelebra l-wirt mużikali folkloristiku Malti: Għanafest , li se jsir fit-22 u t-23 ta' Ġunju fil-Ġnien tal-Argotti, il-Furjana.

Il-festival iservi ta' pjattaforma biex mużiċisti tal-għana u għannejja jesponu t-talenti tagħhom lil udjenzi usa'.

Il-festival jinqasam fi tlieta: għana, artisti jew gruppi mużikali Maltin, u gruppi mużikali minn pajjiżi Mediterranji oħra li flimkien jiċċelebraw l-identità Mediterranja.

Il-festival joffri wkoll esperjenza gastronomika lill-ispettaturi.

Il- Malta International Arts Festival jiftaħ fid-29 ta' Ġunju u jintemm fil-15 ta' Lulju.

Il-festival iġib bosta dixxiplini flimkien permezz ta' ċelebrazzjoni tal-passat, iżda li jippromwovi wkoll l-arti ta' żmienna.

Se jinkludi kurazzjoni speċifika għas-siti, mużika, arti viżiva, teatru, żfin, opra, installazzjonijiet, films, proġetti komunitarji, avvenimenti interattivi u parteċipattivi, u edukazzjoni.

Fost l-aqwa spettakli li se joffri dal-festival fit-Teatru Manoel hemm il-kunċert fl-1 ta' Lulju, ta' orkestra li ġġorr fama dinjija, l-Orkestra Concergebouw.

Spettaklu ieħor mistenni hu Aria mill-kumpanija taż-żfin Taljana No Gravity, li se jsir fit-8 ta' Lulju, li itteralment jisfida l-gravità waqt li jgħaqqad mużika u kostumi Barokki ma' kostumi oħra meraviljużi, stilts u delikatezza.

Il-festivals sajfin jintemmu bit-tajjeb permezz tal- Malta Jazz Festival , li jiftaħ fis-16 ta' Lulju u jibqa' għaddej sal-21 ta' Lulju.

Il-festival se jsir fuq sitt ijiem fil-qalba storika tal-Belt Valletta u se jippreżenta bosta stili mid-dinja kontemporanja tal-jazz, bla ma jċedu għal attivitajiet pop jew mhux jazz.

Din il-viżjoni hi riflessa fl-artisti eklettiċi magħżula għall-festival ta' din is-sena.

Il-festival se jkompli jibni fuq ir-reputazzjoni tiegħu li bena matul is-27 sena li għaddew – li jospita wħud mill-aqwa ikoni tal-jazz.

Fil-fatt din is-sena se jkollu lil tliet artisti importanti fuq livell globali: Chick Corea, Christian McBride u Bokantè, il-grupp mużikali ta' Michael League.

Għal aktar tagħrif żur: www.festivalsmalta.com .

Jitħabbru erba' festivals għas-sajf 2018


Għadu kif ġie mniedi għat-tieni sena konsekuttiva fond li se jiffoka fuq it-tisħiħ tal-ħidma mwettqa mill-każini tal-banda, li spiss iservu bħala ċentri kulturali essenzjali ta' attività u li għandhom rwol importanti fil-ħajja tal-komunitajiet lokali tagħhom.

Waqt it-tnedija, il-Ministru għall-Ġustizzja, Kultura u Gvern Lokali Owen Bonnici faħħar u tkellem dwar l-importanza ta' proġett bħal dan.

"Il-każini tal-banda spiss iservu bħala punti ċentrali ta' attività kulturali u jiffurmaw parti integrali min-nisġa kulturali u soċjali tal-pajjiż.

Huma mhux biss iservu bħala skejjel ta' mużika bla ħlas iżda wkoll jorganizzaw attivitajiet kulturali matul is-sena kollha li jgħinu biex jissalvagwardjaw it-tradizzjonijiet kulturali tagħna.

L-istrateġija tagħna hija li niżguraw li s-settur kulturali jkun aċċessibbli u inklussiv u permezz ta' dan il-fond qegħdin ngħinu lill-komunità biex tħares it-tradizzjonijiet u oġġetti ta' valur storiku, kif ukoll il-professjonalizzazzjoni fi ħdan dan is-settur."

Il-każini tal-banda għandhom rwol komunitarju importanti, joħolqu sens ta' appartenenza u jservu bħala punt ta' dħul u impenn fl-arti.

L-attività ta' dawn il-każini ma tieqaf qatt u barra li l-għan prinċipali tagħhom huwa t-tagħlim tal-mużika lit-tfal u ż-żgħażagħ, huma jorganizzaw ukoll attivitajiet kulturali u tradizzjonali.

Madanakollu l-qofol tal-attività tagħhom jibqgħu l-festi organizzati fil-lokalitajiet.

Barra minn hekk, għandhom ukoll binjiet li wħud minnhom huma antiki u li fihom għandhom ħafna oġġetti ta' valur storiku.

Dan il-fond għandu l-għan li jsaħħaħ dan ix-xogħol billi jappoġġa diversi inizjattivi proposti mill-każini tal-banda nfushom.

Dawn jistgħu jvarjaw minn restawr ta' oġġetti storiċi li jinsabu fil-bini tal-każini tal-banda sa appoġġ fit-taħriġ ta' kondutturi u għalliema mużikali fil-livell terzjarju.

Il-fond għandu wkoll l-għan li jappoġġja kollaborazzjonijiet bejn il-każini tal-banda u l-implimentazzjoni ta' proġetti innovattivi biex jespandu l-attivitajiet tal-każini tal-banda kemm f'Malta kif ukoll barra.

Dan il-fond se jkun amministrat mill-Għaqda Każini tal-Banda u mill-Kunsill Malti għall-Arti fi ħdan il-Ministeru għall-Ġustizzja, Kultura u Gvern Lokali, u se tiġi allokata somma minima ta' €150,000 għal dan il-fond għall-2018.

Kull każin tal-banda jista' japplika għal proġett li jiswa €5,000 jew €10,000; l-għotjiet se jkopru 85 fil-mija jew 75 fil-mija tal-ispejjeż tal-proġett rispettivament.

Il-proġetti ta' profitt mhumiex eliġibbli.

"Il-każini tal-baned lokali jaħdmu bla heda biex isaħħu l-kultura tal-mużika tal-pajjiż kif ukoll is-salvagwardja tat-tradizzjonijiet kulturali tagħna.

Dan ix-xogħol kollu jsir fuq bażi volontarja u għaldaqstant ħassejna li għandu jkun appoġġjat", qal il-kap eżekuttiv tal-Kunsill Malti għall-Arti, Albert Marshall.

L-iskambju tal-komunità huwa wieħed mill-ħames punti fokali strateġiċi li għaddejjin mill-Istrateġija 2020 tal-Kunsill Malti għall-Arti, il-pjan ta' ħames snin tal-kunsill għas-setturi kulturali u kreattivi.

Il-fond huwa miftuħ għall-każini tal-banda kollha f'Malta u Għawdex li huma rreġistrati bħala organizzazzjonijiet volontarji u li huma konformi mal-Att dwar Organizzazzjonijiet Volontarji sad-data tal-għeluq tal-applikazzjonijiet; il-każini tal-baned eliġibbli għandhom ukoll ikunu membri attivi tal-Għaqda Każini tal-Banda skont l-istatut tagħha.

L-applikazzjonijiet eliġibbli kollha jiġu evalwati minn bord ta' evalwaturi skont linji gwida stabbiliti u ppubblikati.

Il-linji gwida u l-formoli tal-applikazzjoni jistgħu jitniżżlu minn www.artscouncilmalta.org.

Se ssir sessjoni ta' informazzjoni f'Mejju 2018.

L-applikazzjonijiet kompluti għandhom jiġu sottomessi san-nofsinhar tal-l5 ta' Ġunju 2018.

Imniedi għat-tieni sena fond għat-tisħiħ tal-ħidma kulturali li ssir mill-każini tal-banda


Minn użu eċċessiv ta' droga għal ħajja bla skop li wasslitu wkoll għall-ħabs, Matthew Brincat, raġel ta' 38 sena minn Ħal Qormi jistqarr kif irnexxielu joħroġ minn żmien ta' dlam għal żmien fejn l-enerġija tiegħu qiegħed jagħtiha biex jgħin persuni oħra li ntrikbu mill-vizzju tad-droga.

Ma' ONE NEWS jispjega kif ma kienx isib ma' min jitkellem dwar il-ħsibijiet profondi tiegħu u jgħid li kien minħabba f'hekk li wasal biex spiċċa waqa' f'din in-nasba:

"Ifhimni jien minn dejjem kelli din il-ħarsa naqra profonda lejn il-ħajja minn meta kont żgħir u hija waħda mir-raġunijiet għalfejn spiċċajt nieħu d-droga...għal dawn l-affarijiet ma kont insib lil ħadd ma' min nitkellem fuq dawn l-affarijiet għax ħadd ma kien jitkellem fuqhom"

Meta spiċċa l-ħabs minħabba azzjonijiet li d-droga ġegħelitu jagħmel, kellu l-opportunità li jiskonta s-sentenza f'inqas żmien izda għażel li jibqa' biex ipatti għal għemilu u għax ma ħassux lest li jidħol lura fis-soċjetà.

"L-ewwelnett ma kontx għadni, ma kontx qed inħossni b'saħħti biżżejjed biex ngħix fis-soċjetà, fl-istess ħin xorta kont naf li rrid immur għall-mistura, xogħol ma kellix, allavolja stajt nirranġa l-affarijiet biex ngħix m'ommi u missieri u biex noqgħod għandhom kont naf li ommi u missieri kif ħa jkunu fuqi...ħassejtni li minn hemmhekk nista' nibda nieħu ħsieb tiegħi nnifsi u nirkupra."

Matthew skopra l-kitba waqt il-programm ta' riablitazzjoni li saret l-għodda li biha beda jesprimu lilu nnifsu u li qed tkun ta' ispirazzjoni għal bosta mhux għal dawk biss li għaddejjin mill-esperjenza tad-droga.

"Hija kif ngħix il-ħajja tiegħi ta' kuljum u apparentament tolqot ħafna min-nies fejn ċertu ħsibijiet jgħaddu minn kull moħħ kulħadd u l-fatt li jaraw li mhux huma biss qed jaħsbu hekk jew mhux huma biss qed iħossu jew jaraw hekk, diġa' hija xi ħaġa li jħossuha ta' sapport, li m'humhiex waħedhom."

Ħafna li fil-preżent jabbużaw mid-droga jistaqsu lil Matthew għal parir biex jieqfu mill-vizzju.

"It-tweġiba hija sempliċi, ieqaf...issa hemm ħafna mezzi kif tieqaf, waħda minnhom hi li tmur programm ta' rijabilitazzjoni, tħabbat dak il-bieb u tkun lest li ħa tagħmel, ħa titfa' ħajtek f'xi ħadd li tafda għax taf li f'dal-mument ta' ħajtek inti ma taf xejn prattikament....ħa tafda ruhek f'ħaddieħor."

Jisħaq li persuni li jgħaddu minn din l-esperjenza jridu dejjem iżommu saqajhom mal-art u ma jkunux aljenati fuq il-futur iżda jgħixu jum b'jum.

"Minn fejn qiegħed jien ma narax lili nnifsi fil-futur, just li nkompli nagħmel dak li nħobb nagħmel, li jiġini naturali, nixtieq jiġifieri li l-focus ta' ħajti, l-energija ta' hajti nitfagħha hemmhekk."

Ispirazzjoni għal bosta wara li ħareġ mill-problema tad-droga


Fuq it-Times Online hemm xi erba' jippontifikaw li l-Gvern huwa dittatur għax neħħa n-niċċa ta' Daphne Caruana Galizia minn fuq il-monument li għal aktar minn seklu ma kienx tagħha.

U kien hemm xi professur jew tnejn, li jippretenduha li huma awtorità fuq id-demokrazija.

Mela fl-Ingilterra, grupp tal- Green Peace iddeċieda li jagħmel dimostrazzjoni fuq monumenti minħabba t-tniġġis tal-arja.

Għamlu maskri fuq l-uċuh ta' statwi f'Londra, u tnejn minnhom ixxabbtu u telgħu sa fuq il-kolonna ta' Nelson fi Trafalgar Square, u għamlulu maskra wkoll.

Fil-fatt ma' Londra kollha arrestaw 8 persuni, u dan ġabu l-aħbar il-BBC.

Jekk hawn min ma riedx jemmen, imur ifittex fuq l-internet il-BBC tat-18 ta' April, 2016.

Emmnuni, jien ħsibt li l-pulizija arrestaw dak il-ħin, u mbagħad ħallew kollox imur mar-riħ.

Nerġa' ngħid dawn kienu qed jagħmlu dimostrazzjoni paċifika kontra t-tniġġis tal-arja u kontra min hu responsabbli.

Naħseb li kulħadd jaqbel li ċ-ċittadini għandhom id-dritt tal-espressjoni u għandhom dritt li jgħidu kif jaħsbuha fuq suġġett bħal dan.

Ma kienu qed joffendu u jagħmlu ħsara lil ħadd, anzi kienu qed jippruvaw jagħmlu ftit ġid bl-arja aktar nadifa..

Imma ma kienx kif ħsibt jien li l-pulizija arrestaw lil dawk it-8, imbagħad telquhom u nsew kollox.

Fis-16 ta' Novembru, 2016, tressqu quddiem il-Qorti tal-Maġistrati ta' Westminster, u weħlu.

Anzi jirringrazzjaw lill-Maġistrat li ffrankaw il-ħabs.

Dan ifisser li l-monumenti m'għandhomx jintmessu.

U dan f'pajjiz li naħseb jitqies demokratiku.

L-Ingliżi Demokratiċi?


Fi stqarrija tard illejla, l-MUT ħabbret strajk għall-għalliema kollha t-Tnejn li ġej wara li baqgħet tinsisti li l-liġi għandha tiġi rtirata.

B'reazzjoni, il-Ministru għall-Edukazzjoni sostna fil-Parlament li l-Gvern qed jerħi l-poter li jkun hu li joħroġ il-warrants.

Żied li l-Gvern mhux supperv u lest jara li jekk hemm bżonn il-liġi tinkiteb b'mod aħjar għax l-interess tal-Gvern hu li jtejjeb il-qasam edukattiv.

Fi stqarrija, il-Ministeru għall-Edukazzjoni qal li kien iddiżappuntat u sorpriż bl-itrike imħabbar mill-MUT iktar kmieni.

Reġa' stieden pubblikament lill-MUT għal laqgħa oħra għada filgħodu.

Il-Ministeru hu disponibbli jiltaqa' f'kull ħin u f'kull mument matul il-ġurnata ta' għada biex b'mod kalm u raġunat id-diskussjoni ssir madwar il-mejda.

Kif intqal kemm-il darba, il-Ministeru għandu kull intenzjoni li jiltaqa', jispjega, jiċċara u fejn hemm bżonn jemenda dan l-abbozz.

Dan l-abbozz ta' liġi qed fi stadju bikri u għad hemm kull ċans ta' titjib fih.

Il-Ministeru għandu r-rieda t-tajba biex jintlaħaq ftehim.

Il-Ministeru għall-Edukazzjoni talab laqgħa llum stess li ġiet rifjutata u sadanittant tħabbru dawn l-azzjonijiet.

Ir-raġuni li ngħata l-Ministeru mill-MUT għalfejn illum ma saritx il-laqgħa kienet li l-MUT kienet se tistenna direzzjoni mill-kunsill u mill-membri.

Anke minħabba f'hekk, id-deċiżjoni tal-lejla hi waħda mhix mistennija.

L-istudenti, il-ġenituri u l-edukaturi qed ibatu mir-rivalità bejn l-MUT u l-UPE f'taqtigħa bejn min se jidher l-iktar aggressiv.

"M'għandna l-ebda problema li ntejbu l-proposta biex insaħħu l-edukazzjoni"


B.U. hija rappreżentazzjoni teatrali li ser tittella' mill-iskola sekondarja tal-Kulleġġ San Benedittu biex tiċċelebra d-Diversità.

Din l-attività ser tkun akkumpanjata minn forum biex dawk preżenti mhux biss jgħarfu d-diversità imma jiddiskutuha.

Ir-rappreżentazzjoni teatrali hija produzzjoni oriġinali tal-iskola li nbniet u ssawret waqt il-kors tal- performing arts akkreditat mill-MCAST li qed isir wara l-ħin tal-iskola mill-istudenti tal-istess skola.

Din ir-rappreżentazzjoni tagħraf l-abbiltajiet li għandhom l-istudenti u tagħtihom pjattaforma fejn jesebixxuhom.

Madanakollu ser tkun ukoll l-ispirazzjoni għad-diskussjoni li ser issir eżattament wara fejn personalitajiet magħrufa ser jingħaqdu flimkien biex jiddiskutu d-Diversità

Il-panel ser ikun magħmul minn Dr Deborah Schembri, Dr Kevin Cutajar, Oliver Scicluna, Gabi Calleja u Andrew 'Chucky' Bartolo.

Mark Laurence Zammit se jimmodera d-diskussjoni.

L-udjenza hija mħeġġa tipparteċipa u tgħid tagħha wkoll.

L-attività li ser issir nhar il-Ġimgħa 9 ta' Marzu fis-6.30pm hija miftuħa għal kulħadd u d-dħul huwa b'xejn, bid-donazzjonijiet imorru b'risq Qalb it-Tfal.

B.U – Mhux biss jgħarfu imma jiddiskutu d-diversità


Is-Segretarju Parlamentari għal Persuni b'Diżabilità u Anzjanità Attiva Anthony Agius Decelis attenda għat-tnedija ta' inizjattiva għal Pink October ġewwa il-faċilità għall-kura fit-tul għall-anzjani ta' San Vinċenz De Paul (SVP).

Waqt din l-attività, spikka l-kulur roża, dan għaliex l-anzjani ġew mogħtija maktur roża bit-tema 'SVP goes Pink'.

Il-ħaddiema u l-anzjani kollha kienu nkorraġuti jilbsu r-roża, u tqassmu ħelu u bżieżaq roża.

SVP żvela wkoll banner bl-istess tema li se tkun qiegħda tinżamm mal-faċċata matul ix-xahar ta' Ottubru.

Waqt din l-attività, Anthony Agius Decelis saħaq dwar l-importanza li wieħed jieħu ħsieb tiegħu nnifsu u jagħmel l-eżamijiet neċessarji sabiex iżomm ruħu informat fuq saħħtu.

Għaldaqstant, huwa stqarr li okkażjonijiet bħal Pink October huma importanti sabiex tkompli titqajjem kuxjenza fuq saħħitna.

Il-Kap Eżekuttiv ta' SVP Josianne Cutajar spjegat kif il-kanċer tas-sider jolqot lil bosta persuni, u kien hemm każijiet fejn intlaqtu ħaddiema u anke anzjani kienu għaddew minn din l-esperjenza.

B'hekk, SVP ħa l-inizjattiva biex matul ix-xahar ta' Ottubru, jinġabru donazzjonijiet mill-wards kollha, fejn ir-residenti, membri tal-familja, viżitaturi jew ħaddiema, se jkunu jistgħu jikkontribwixxu għal din il-kawża.

Din l-attività sarrfet ukoll bħala avveniment ieħor li jirrifletti l-importanza ta' anzjanità attiva, u l-irwol importanti li għandhom l-anzjani fil-komunità.

Huwa jsarraf ukoll f'opportunità biex l-anzjani wkoll iħossuhom ivvalurati u li qegħdin jikkontribwixxu għas-soċjetà Maltija.

SVP b'inizjattivi għal Pink October


Bil-għan li s-settur tas-servizzi finanzjarji f'Malta jkompli jissaħħaħ, il-Gvern qed jieħu u se jkompli jieħu azzjonijiet biex jiżgura li r-reputazzjoni ta' pajjiżna tkun waħda ta' ġurisdizzjoni serja u kompettiva.

Meta kien qed jindirizza konferenza li tiġi organizzata kull sena mill-Istitut tal-Professjonisti fis-Servizzi Finanzjarji, il-Ministru tal-Finanzi l-Professur Edward Scicluna tkellem dwar it-twaqqif ta' unit ġdid biex jikkordina aħjar ix-xogħol ta' istituzzjonijiet bħall-FIAU u l-Bank Ċentrali.

Dan il-unit se jkun qed jiffoka wkoll fuq l-identifikazzjoni tar-riskji f'pajjiżna fis-settur.

Għamilna lista ta' 50 azzjonijiet li jridu jiġu mwettqa matul dawn it-tliet snin u dan il-unit se jkun qed itwettaqhom ħalli b'hekk pajjiżna imma jkompli juri kif l-affarijiet qed jeħodhom bis-serjeta kif dejjem ħadnihom saħaq il-Ministru Edward Scicluna.

Il-Gvern ikompli jsaħħaħ is-settur tas-servizzi finanzjarji


Tmien djakni saru saċerdoti.

L-ordinazzjoni ta' dawn iż-żgħażagħ se ssir nhar l-Erbgħa 29 ta' Ġunju 2016, fil-Konkatidral ta' San Ġwann, il-Belt Valletta.

Il-Quddiesa tibda fis-6:00 p.m. It-tmien djakni li ser jiġu ordnati saċerdoti huma:

Allister Marija Aquilina tal-Ordni tal-Minuri Konventwali,

Robert Falzon, Salesjan ta' Don Bosco,

Sergio Fenech mill-Parroċċa ta' San Sebastjan Martri, Ħal Qormi,

Mark Mallia Pawley mill-Parroċċa ta' San Sebastjan Martri, Ħal Qormi,

Claude Mifsud mill-Parroċċa ta' Marija Mtellgħa s-Sema, il-Mosta,

James Saydon mill-Parroċċa ta' Marija Bambina, in-Naxxar,

Andrew Schembri mill-Parroċċa ta' San Ġorġ Martri, Ħal Qormi, u

Gilbert Scicluna mill-Parroċċa ta' San Ġużepp, il-Kalkara.

Tmien saċerdoti ġodda


Il-Prim Ministru Joseph Muscat qal li l-Gvern għandu mandat għal kwoti tal-ġeneru fil-politika.

Illejla iddikjara li l-Parlament għandu jkollu l-kuraġġ li jimplimenta din il-bidla minn din il-leġiżlatura, billi jintużaw mekkaniżmi ta' proporzjonalità li diġa' jeżistu.

Dawn il-mekkaniżmi jintużaw b'mod li jiżdied in-numru ta' membri Parlamentari, li f'dan il-każ ikunu nisa.

Joseph Muscat qal dan fil-Parlament, meta tkellem dwar ir-riformi l-kbar li jrid jagħmel il-Gvern, mhux l-inqas iż-żieda ta' nisa fl-ogħla istituzzjoni tal-pajjiż.

Qal saħansitra li din il-leġiżlatura se tkun waħda mmarkata minn numru ta' riformi li jridu jsiru.

Huma r iformi pożittivi li għandhom x'jaqsmu ma' dak li aħna bħala pajjiż u bħala poplu, kif ukoll li huma mabuta mal-aspetti soċjali tal-pubbliku.

"Mir-riforma l-kbira tal-konvenzjoni kostituzzjonali li se nara li nkunu mxejna sew fiha matul din il-leġiżlatura... għal riformi oħra li se jkunu kontroversjali li ma nistgħux immorru lil hinn minnha."

Fl-aħħar elezzjoni ġenerali, il-parteċipazzjoni tan-nisa reġgħet kienet ferm inqas milli wieħed jemmen għandu jkun livell adegwat.

"Jien wieħed minn dawk li nemmen li s-sistema għandna bżonn xokk.

Fil-mandat tal-gvern hemm il-kwoti tal-ġeneru mill-elezzjoni ġenerali li jmiss.

Kwoti li qed narawhom miżura temporanja" qal Joseph Muscat.

Joseph Muscat qal li din hi miżura li għandha tieħu numru ta' snin, maqbula minn qabel.

Il-Prim Ministru tenna li jifhem li din hi kwistjoni li tqanqal diskussjoni.

"Is-sistema tagna diġa' tipprovdi għall-membri parlamentari b'mod proporzjonali.

Hija lok ta' diskussjoni.

Imma ngħid jien jekk iridu kuraġġużi u nibgħatu sinjal u nsibu mekkaniżmi u sistemi li nżidu n-nisa f'din il-leġiżlatura stess."

Jekk jiġri hekk, qal Joseph Muscat, ikun intbagħat messaġġ b'saħħtu lis-soċjetà.

Tenna li anke l-partiti politiċi jridu jagħmlu l-almu tagħhom u rrefera għal programm LEAD tal-Partit Laburista biex fi żmien għaxar snin mill-inqas nofs il-kandidati jkunu nisa.

Tenna wkoll kif il-Parlament irid jaħseb f'ħinijiet differenti xi xħin jiltaqa' u tenna li hemm ukoll mandat dwar diskussjoni fuq membri parlamentari full time .

Il-Prim Ministru qal li jekk irridu nibgħatu sinjal ta' aġenda riformista, dawn huma affarijiet li jridu jsiru fl-ewwel u t-tieni sena.

"Hawn għatx għal bidla.

Din hi xi ħaġa li mgħandniex niġġieldu dwarha.

Imma hu sinjal li we owe it to the country."

Joseph Muscat qal wkoll li l-oqsma oħra fejn se jsiru r-riformi hemm mandat popolari għalihom, f'każi biex il-gvern jiddiskuti u f'każi oħra

biex jimplimenta.

Muscat irrefera għall-qasam tad-droga u l-prostituzzjoni, fost oħrajn.

Qal li dawn huma oqsma fejn il-gvern irid jiddeċiedi jaġixxix jew jgħalaq għajnejh għall-abbużi.

Il-PM jipproponi żieda fl-MPs nisa minn din il-leġiżlatura


Harry Potter kien fost dawk li mar jgħin turist li ndarab f'wiċċu minn grupp ħallelin.

Mhux propja Harry Pottre, imma l-attur Daniel Radcliffe, li jinterpreta l-parti.

Din ma kinitx reċta iżda realtà.

It-turist li għandu madwar ħamsin sena kien ir-Renju Unit għal btala qasira, u l-inċident seħħ f'Chelsea.

It-turist kellu bakset tad-ditta Louis Vuitton; ħaġa li attirat lill-ħallelin.

Dawn darbuh f'wiċċu b'sikkina u ħatfulu l-bakset, wara li telqu 'l hemm b'mutur.

Daniel Radcliffe kien fost dawk li marru joffru l-għajnuna immedjata lit-turist, li għamel l-iżball li ssielet mal-ħallelin minflok ħallihom jieħdu l-basket millewwel.

Harry Potter jgħin turist li ħanxrulu wiċċu ħallelin f'Chelsea


Bosta kienu dawk li lbieraħ 16 ta' Marzu 2019 żaru ċ-Ċittadella f'Għawdex fejn l-atmosfera nbidlet għal dik ta' seħer bit-tnemnim tad-dwal tax-xemgħa b'forom u disinni differenti.

Fiċ-Ċittadella nħolqot atmosfera maġika mill-isbaħ fejn kienu mixgħula minn aktar minn 30,000 xemgħa, li minnhom inħolqot arti li tirrappreżenta suġġetti kultrali u l-istorja ta' Malta.

Il-lejl offra wkoll bosta attivitajiet, bħal re-enactments , dħul b'xejn fil-mużewijiet li jinsabu fiċ-Ċittadella u spettaklu mużikali minn Dcapitals, The Busker u Klinsmann.

Suċċess għal-Lejl Imkebbes fiċ-Ċittadella


Tul il-jum qed isir summit fil-Palazz tal-President f'San Anton dwar kif jista' jintemm l-iskjavitù tal-lum il-ġurnata.

F'dan is-summit ġiet iffirmata dikjarazzjoni konġunta li hi ffirmata mill-mexxejja reliġjużi kontra l-iskjavitù fid-dinja moderna tal-lum fejn fiha jaqblu li se jkunu qed jaħdmu flimkien b'mod spiritwali u kif ukoll b'azzjoni prattikali biex tiġi eredikata l-kriminalità kontra l-bnedmin.

Fid-diskors tagħha l-President Marie-Louise Coleiro Preca qalet li ħamsa u tmenin miljun persuna madwar id-dinja jagħmlu xogħol perikoluż, b'25% qegħdin f' child labour .

Il-fenomenu ta' Child labour jippersisti wkoll fl-Unjoni Ewropea.

Stqarret li l-eżempji ta' skjavitù fid-dinja moderna tal-lum huma atti kriminali serji kontra l-umanità.

Sostniet li mhux biżejjed li nkunu konxji imma għandna responsabbiltà li nagħmlu ħilitna biex insarrfu l-kliem f'azzjoni.

Dan billi niġġieldu l-kriminalità organizzata u nindirizzaw l-għeruq li qed jikkawżaw l-iskjavitù fosthom il-faqar, il-prekarjat u l-kunflitt li jwasslu għall-vulnerabbiltà tal-individwu.

Temmet billi appellatt lill-awtoritajiet biex jagħmlu aktar f'dan ir-rigward.

L-iskjavitù tad-dinja moderna tal-lum diskuss f'summit fil-Palazz tal-President


Beritta kienet kruċjali biex instab il-katavru ta' Mike Mansholt.

Is-sejba saret iktar kmieni llum f'Ħad Dingli wara jiem ta' tfittxija li fihom kienu involuti l-membri tal-Protezzjoni Ċivili.

Emanuel Psaila, uffiċjal fid-Dipartiment, spjegalna l-proċess ta' sweep search u x'jiġri qabel jittella' l-katavru.

AQRA WKOLL: Jittella l-katavru tal-ġuvni Ġermaniż Mike Mansholt

Beritta kruċjali biex jinstab il-Ġermaniż


Erbatax-il student tal-ħames sena sekondarja mill-kulleġġ Santa Tereża lestew b'suċċess l-ewwel programm ta' Skills Kits fil-kulleġġ Malti għall-arti, x-xjenza u t-teknoloġija, l-MCAST.

Dan huwa programm li tnieda f'Ottubru tas-sena li għaddiet bil-għan li jipprovdi opportunita' lill-istudenti biex jiskopru vokazzjonijiet differenti u jistudjaw bil-pass tagħhom.

Skills Kits huwa magħmul min-numru ta' korsijiet qosra ta' 20 siegħa 'l wieħed li jinkludu ħiliet personali kif ukoll jiprovdu taħriġ għall-ħiliet li jippreparaw l-istudenti Maltin għad-dinja tax-xogħol.

L-istudenti li tkellmu magħna, esprimew is-sodisfazzjon tagħhom għall-mod kif isir it-tagħlim filwaqt li joffri aktar esperjenza prattika minn dik tradizzjonali.

Dawk li segwew dan il-korsijiet kienu seba' studenti tal-ħames sena sekondarja mill-iskola sekondarja tal-Imrieħel li lestew il-programm ta' Skills Kits fix-xagħar u s-sbuħija.

Filwaqt li s-seba studenti l-oħra kienu subien mill-iskola sekondarja ta' Santa Venera li lestew il-programm Skills Kits fl-Isport.

Dan il-programm se jkun qed jidħol fit-tieni fażi tiegħu, biex b'hekk dawn l-istudenti jkompli jsegwu dan it-taħriġ vokazzjonali qabel jtemmu l-istudji sekondarji tagħhom.

Is-suġġetti vokazzjonali jinżlu għasel mal-istudenti


Id-Dipartiment tal-Protezzjoni Ċivili jixtieq jinforma lill-pubbliku li l-operazzjoni sabiex jinħaraq gass li ħareġ minn bowser tal-LPG Liquigas fil-Mellieħa, issa ġiet fi tmiema.

Din l-operazzjoni kienet ilha għaddeja minn nhar it-Tnejn filgħodu.

F'din l-operazzjoni l-ħaddiema tad-Dipartiment tal-Protezzjoni Ċivili ħadu l-miżuri kollha tas-sigurtà sabiex il-gass seta' jinħaraq fl-arja b'mod sigur.

Tliet familji ġew evakwati mir-residenzi tagħhom.

F'din l-operazzjoni intużaw diversi vetturi tat-tifi tan-nar kif ukoll numru ta' bowsers privati, bl-ammont ta' ilma użat laħħaq mal-150,000 litru.

Uffiċjali għolja tad-Dipartiment tal-Protezzjoni Ċivili kif ukoll diversi pumpiera ħadmu qagħtieh matul dawn il-jumejn sabiex l-operazzjoni tkun taħt kontroll massimu.

Il-bowser ġie skortat minn fire engine u minn żewġ pulizija tat-traffic mill-Mellieħa lejn l-impjant tal-Liquidgas sabiex issa ssir it-tiswija neċessarja.

Id-Dipartiment tal-Protezzjoni Ċivili jixtieq jirringrazzja lil kull min b'xi mod ta s-sehem tiegħu sabiex din l-operazzjoni setgħet tintemm b'wiċċ il-ġid, fosthom lill-Ministeru għall-Intern u s-Sigurtà Nazzjonali, lill-uffiċjali tal-korp tal-Pulizija, kif ukoll lit-team mediku tal-ambulanza tal-Isptar Mater Dei tas-servizz provdut.

ARA: Tiġi fi tmiemha l-operazzjoni biex jinħaraq gass li ħareġ minn bowser


Tliet irġiel ta' bejn l-20 u d-29 sena u tfajla ta' 22 sena mistennija jitressqu l-Qorti wara li tard it-Tnejn filgħaxija nqabdu jsuqu b'veloċità kbira karozza li kienet irrapportata misruqa.

ONE News hu nfurmat li fost l-akkużi li ż-żgħażagħ mistennija jitressqu bihom jemm dik tas-serq ta' karozza u ħruq ta' vann fost oħrajn.

Fi stqarrija l-pulizija qalet l-każ seħħ għall-ħabta tal-11.00 p.m. wara li ġiet mgħarrfa li kien hemm karozza tal-għamla Mitsubishi li kienet qiegħda tieħu n-nar fi Triq Selmun, il-Mellieħa.

Fuq il-post marru l-Pulizija tad-Distrett u dawk tar-Rapid Intervention Unit li nnotaw vettura tal-għamla Mercedes taħrab minn fuq il-post b'veloċità qawwija.

Il-Pulizija saqu għal warajha u rnexxielhom iwaqqfuha.

Fil-karozza, kien hemm it-tliet irġiel u t-tfajla.

L-erba' li huma ġew arrestati u skortati lejn il-Kwartieri Ġenerali tal-Pulizija.

Imkejjen qrib l-investigazzjonijiet żvelaw ma' ONE News li allegatament il-karozza kienet insterqet mingħand sid il-van li nstab jaqbad, madwar ħmistax ilu miż-żgħażagħ stess.

Ġara li mbagħad li l-erba' żgħażagħ, żewġt aħwa flimkien mal-għarus tat-tfajla u ħabib ieħor allegatament marru jaħarqu l-van tal-vittma bl-istess karozza li serqulhu.

ONE News hu nfurmat li sid il-van u l-karozza misruqa, huwa s-sieħeb ta' omm iż-żewġt żgħażagħ li wettqu dan id-delitt.

Filfatt il-Pulizija mhux qed teskludi li l-mottiv wara dan il-każ jista' jkun li huma kwistjonijiet familjari.

Sorsi ta' ONE News ikkonfermaw li waqt li l-Pulizija kienet qed tiġri wara l-agressuri, mara li kienet qed issuq karozza oħra baqgħet dieħla f'waħda mill-karozzi tar-Rapid Intervention Unit.

L-ewwel għajnuna lil mara ngħatat mill-Uffiċjali tal-RIU fejn ittieħdet l-isptar, madankollu jidher li ma ġarbet l-ebda ġrieħi.

Dwar il-każ infetħet inkjesta mmexxija mill-Maġistrat tal-Għassa Doreen Clarke li ħatret bosta esperti biex jassistuha fl-inkjesta fosthom lis-Sur Mario Buttigieg.

L-investigazzjonijiet tal-pulizija qed jitmexxeq mill-Ispettur Arthur Mercieca mill-Iskwadra tal-vetturi misruqa fi ħdan id-dipartiment tal-investigazzjonijiet kriminali flimkien mal-Pulizija mill-Għassa tal-Qawra.

Fuq il-post issejħu l-membri tal-Protezzjoni Ċivili li kkontrollaw in-nirien li tkebbsu mal-van tal-għamla Mitsubishi aħmar.

Ħarqulu l-vann wara li serqulu l-karozza


Dal-lejl kien wieħed impenjattiv għall-pumpiera tal-Protezzjoni Ċivili, dan hekk kif bejn l-10:00 ta' filgħaxija u s-1:40 ta' filgħodu ġew imsejħa biex jitfu nirien f'żewġ lokalitajiet.

Il-membri tal-Protezzjoni Ċivili l-ewwel issejħu għall-ħabta tal-10:00 ta' filgħaxija wara li żewġ garaxxijiet ħadu n-nar fi Triq il-Quċċata f'Wied il-Għajn.

Kien għall-ħabta tas-1:40 ta' dagħlodu meta ssejħet l-għajnuna tal-Protezzjoni Ċivili biex jitfu vettura tat-tip Maruti li ħadet in-nar fi Triq ix-Xwejni fil-Marsa.

Fortunatament ħadd ma weġġa'.

Żewġ każi ta' nirien fi ftit sigħat


Inqas minn ġimgħa wara li kien elett Mexxej Laburista u maħtur Prim Ministru, il-Mexxej tal-Partit Laburista Robert Abela ntlaqa' b'merħba mill-isbaħ fir-Rabat Għawdex.

Fl-għodwa tas-Sibt l-Għawdxin niżlu sal-Pjazza tat-Tokk sabiex isellmu lill-Mexxej il-ġdid, filwaqt li jieħdu xi ritratt jew jgħidu kelmtejn.

Imdawwar bid-Deputati Għawdxin tal-Partit Laburista, Dr Abela stqarr li Għawdex se jkun fil-qofol ta' ħidmietu.

Il-Prim Ministru stqarr: "Ftit ġimgħat ilu, tlabtuni xi ħaġa.

Tinsiex 'il Għawdex.

U tajtkom kelma li Għawdex se jkun fuq quddiem nett tal-ħsibijiet u l-pjanijiet tiegħi.

Illum qiegħed hawn biex inżomm kelmti magħkom."

Il-Prim Ministru saħaq kif din l-aħħar ġimgħa kienet waħda impenjattiva, ġimgħa fejn kellhom jittieħdu ċertu deċiżjonijiet.

Huwa qal: "Kien hemm deċiżjonijiet iebsin li riedu jittieħdu iżda ħadnihom.

Ġimgħa fejn rajna ħafna fiduċja min-nies b'mod tanġibbli."

Il-Prim Ministru Abela nnota wkoll li fi ftit sigħat wara li ntemmet it-tellieqa għat-tmexxija tal-partit, il-partit ingħaqad mill-ewwel filwaqt li ħaddieħor baqa' jitkisser.

Dr Abela tenna: "Ħriġna aktar b'saħħitna.

Dan hu mertu tagħkom.

Mertu ta' kemm tħobbu lill-partit, ta' kemm għaraftu li aħna partit wieħed, niġbdu ħabel wieħed.

U dan kollu grazzi għalikom.

Mhux ta' b'xejn inħobbkom."

Robert Abela tkellem ukoll dwar il-ħatra tal-kabinett li tant hu kburi biha.

Sostna li hemm il-ħeġġa biex isir ix-xogħol, hemm il-kuraġġ biex isir il-ġid filwaqt li jittieħdu d-deċiżjonijiet li hemm bżonn jittieħdu.

Il-Prim Ministru saħaq: "De ċiżjonijiet li kollha huma bbażati fuq il-valuri tal-onestà, fuq il-valur tas-serjetà, fuq il-valur tal-integrità, li nżommu bilanċ bejn il-valuri, il-valuri tat-tkabbir ekonomiku u rridu nibqgħu naħdmu fuq it-tkabbir ekonomiku.

Beħsiebni nibda mmur jien stess fil-komunità tal-businesses.

Mhux qed nistennew li n-negozji jiġu għandna.

Aħna se mmorru għand in-negozju."

Il-Prim Ministru emfasizza li pajjiżna jista' verament jibqa' miexi 'l quddiem, partikolarment Għawdex.

Semma kif is-sena l-oħra kien hemm 1,400,000 passiġġier li qasmu l-fliegu bejn Malta u Għawdex u kif dawn huma figuri bla preċedent.

Għall-infrastruttura, saħaq li sar ħafna xogħol iżda fadal x'isir.

Dwar l-iżvilupp sostenibbli, Robert Abela fisser kif għandna nibżgħu għall-ambjent filwaqt li l-iżvilupp sostenibbli jibqa' miexi 'l quddiem b'mod intelliġenti.

Fuq kollox, il-Prim Ministru assigura li jrid jara li l-ġid li jinħoloq, jitqassam ma' kulħadd.

Hu tenna: "In-nies jgħixu bil-flus fil-but u dak li rridu nassiguraw aħna.

Kwalità ta' ħajja għan-nies, aktar flus fil-but tan-nies, aktar ġid li jitqassam bejn kulħadd."

Din hija l-ambizzjoni tal-Gvern, iżda ma jistax jagħmilha l-Gvern waħdu.

Għalhekk, il-Prim Ministru reġa' appella għall-għaqda lill-poplu.

Il-Prim MInistru sostna: "Ejjew ħalli din tkun il-proġett tagħna.

Il-proġett ta' poplu Malti wieħed, proġett ta' pajjiż magħqud.

Pajjiż ikaraterizzat bl-għaqda nazzjonali, l-għaqda ta' pajjiż wieħed.

L-għaqda ta' Malta waħda, l-għaqda ta' Għawdex wieħed.

L-għaqda ta' poplu wieħed, l-għaqda li tikkarateriz zana."

Dan, fil-fatt, għandu jkun l-għan ewlieni tagħna.

Il-Prim Ministru temm jappella: "Ejja ħa n ibqgħu magħqudin.

Ejja ħa nibqgħu kuraġġużi.

Ejjew ħa nibqgħu nemmnu fit-tama għal pajjiż aħjar, fit-tama għall-futur aħjar.

Flimkien nimxu 'l quddiem."

Għawdex fuq nett fil-ħidma tal-Gvern immexxi minni – Il-PM Robert Abela


Il-Prim Ministru Tork Ahmet Davutoglu qal li se jirriżenja waqt il-kungress straordinarju tal-Partit tal-Ġustizzja u l-Iżvilupp.

Kungress li se jsir fit-22 ta' Mejju.

Spekulazzjoni dwar ir-riżenja tiegħu nibtet wara li l-istess Davutoglu ltaqa' mal-President Recep Tayyip Erdogan nhar l-Erbgħa.

Huwa mifhum li l-Prim Ministru Tork m'approvax il-pjanijiet ta' Erdogan li jimplimenta gvern b'sistema presidenzjali.

Davutoglu ħabbar ir-riżenja tiegħu wara li kellu diskussjonijiet mal-mexxejja tal-Partit.

Kelliem għall-President qal li mhux se jkun hemm elezzjonijiet bikrija wara li jinħatar mexxej ġdid, filwaqt li saħaq li l-pajjiż u l-ekonomija se tistabilizza iktar meta jkun hemm Prim Ministru li jaħdem id f'id mal-President.

Il-Prim Ministru Tork se jirriżenja


Din hija Rani Hong, vittma ta' skjavitu li trid tkun il-vuċi ta' mqar persuna waħda li għaddejja mill-esperjenza qarsa ta' traffikar tal-bnedmin.

Lil Rani ltqajna magħha waqt summit li sar fil-Palazz tal-President.

Summit li matulu kienet iffirmata dikjarazzjoni konġunta mill-mexxejja reliġjużi kontra l-iskjavitù fid-dinja moderna tal-lum.

Fiha qablu li se jkunu qed jaħdmu b'mod spiritwali, kif ukoll b'azzjoni fil-prattika biex tinqered il-kriminalità tat-traffikar l-bnedmin.

Illum Rani tgħix l-Istati Uniti u rebħet fuq il-mumenti diffiċli li offritilha l-ħajja.

Tant li għandha karriera ta' Kap Eżekuttiv.

L-eżempju mill-esperjenza qarsa ta' skjavitù


Ingliż ta' 20 sena ammetta quddiem il-Qorti li kien vjolenti ma' pulizija fil-lejl ta' bejn il-Ġimgħa u s-Sibt.

Huwa ngħata sentenza ta' sitt xhur ħabs sospiżi għal sentejn.

Irriżulta li l-Ingliż gidem lill-pulizija, għaldaqstant irid jagħmel it-testijiet tad-demm biex jiġi identifikat jekk ġiex infettat b'xi mard.

Fuq is-sit soċjali tiegħu, il-President tal-Police Officers Union, l-Ispettur Sandro Camilleri, irrimarka li l-Pulizija, flimkien ma' qrabatu, irid idum tliet xhur itertaq qalbu jistenna r-riżultati.

"La jista' jkollu kuntatt ma' martu u lanqas ibus lill-uliedu," saħaq Camilleri.

Sadanittant, il-Qorti ssekwestrat il-passaport tal-Ingliż sakemm iħallas multa ta' €4,000 sa nhar it-Tnejn li ġej.

Pulizija migdum ... ordnat jagħmel testijiet mediċi


F'deċiżjoni bla preċedent, il-Qorti Kostituzzjonali ordnat lill-awtoritajiet ifasslu mekkaniżmu li se jippermetti priġunieri li jservu sentenza ta' għomor il-ħabs japplikaw għal parole, japplikaw għal reviżjoni tas-sentenza mgħotija lilhom u għall-possibbiltà ta' sentenza mnaqqsa.

Id-deċiżjoni kienet parti tas-sentenza mogħtija f'kawża ppreżentata mit-Tuneżin Bel Ali Wahid Ben Hassine – li kien ammetta l-qtil ta' erba' persuni fl-1988.

Il-Qorti qalet li sentenza ta' għomor kif tingħata f'Malta hija bi ksur tad-drittijiet fundamentali tal-bniedem.

Il-Qorti kienet preseduta mill-Prim Imħallef Silvio Camilleri u l-Imħallfin Giannino Caruana Demajo u Noel Cuschieri.

Ben Hassine argumenta b'suċċess li l-fatt li l-liġi Maltija ma tippermettix priġuniera li jservu għomor japplikaw għal reviżjoni tas-sentenza, kif irrakkomandat mill-Kunsill tal-Ewropa, huwa bi ksur tad-drittijiet fundamentali.

Il-Qorti qalet li dawn il-priġunieri f'Malta jistgħu jiktbu biss lill-President tar-Repubblika, biex jitlobu maħfra jew inkella leave mill-ħabs.

Madankollu m'hemm ebda kriterji oġġettivi li jiġu mill-President qabel ma tikkonsulta mall-kabinett u tittieħed deċiżjoni.

Dan huwa biss poter u ma jistax jitqies bħala mekkaniżmu adegwat għar-reviżjoni ta' sentenza ta' għomor, kif titlob il-Konvenzjoni Ewropea tad-Drittijiet tal-Bniedem.

L-avukati Larry Formosa u Alfred Grech deheru għat-Tuneżin, li kien instab ħati flimkien ma' ċertu Mohsen Bin Brahim Mosbah.

Dawn it-tnejn huma meqjsua serial killers .

Ammettew il-qtil ta' James Reed f'Ta 'Xbiex fuq jott nhar it-12 ta' Frar 1988 u ta' Alfred Cucciardi, xufier tat-taxi, fl-istess lejl.

Sitt ijiem wara, qatlu lix-xufier ta' taxi Alfred Darmanin u lill-Franċiż Michel Levarlet.

Bħalissa hemm 14-il priġunier qed jiskontaw sentenzi tal-ħajja fil-Faċilità Korrettiva ta' Kordin.

Serial killer f'Malta jirbaħ każ biex "joħroġ barra"


Matul l-aħħar xhur rajna avvenimenti politiċi ġodda f'diversi pajjiżi fejn qed iqumu forzi politiċi popolisti aktar milli dawk tradizzjonali, ideoloġiċi.

Il-partiti li jħaddnu ideoloġija ċara qed jonqsu, u qed ifaqqsu diversi partiti li ma joffrux spettru wiesa ta' viżjoni, iżda jiffukaw biss fuq aspetti partikolari – jiffukaw fuq materja/materji li qed jolqtu direttament lin-nies.

F'każi partikolari, qed nassistu ukoll għal individwi li jsiru saħansitra akbar mill-partit li jkunu qed imexxu.

Inqisha ħaġa tajba li hawn partiti li m'għadhomx iħarsu lejn l-estrem tal-ispettru politiku, lemin jew xellug estrem, pero l-konverġenza tal-ideoloġija qed tħalli 'grey-areas' li minħabba f'hekk mhux qed tilħaq l-aspirazzjonijiet tan-nies.

Huwa appuntu b'dawn l-aspetti li hemm min qed jipprova jaħtaf l-opportunita' u jpinġi lilu nnifsu bħala s-salvatur jew protettur tan-Nazzjoni.

Propju huwa hawnhekk fejn jibda l-periklu, periklu li jista' jwassal għall-instabbilita' nazzjonali u globali.

M'hiniex qed ngħid li l-partiti tradizzjonali huma perfetti.

Xejn minn dan, anzi, il-qawmien ta' partiti b'ideoloġija estrema hija wirja tal-falliment tagħhom meta kienu fil-poter.

Gvern, partit, ma jistax iħares biss lejn l-iskopijiet elettorali tiegħu, iżda jrid iħares ukoll madwaru u dak li qed iħalli warajh tul il-mixja tiegħu.

Gvern irid ikun ukoll responsabbli li jieħu d-deċiżjonijiet diffiċli, billi jkun wieżen il-konsegwenzi li tali deċiżjoni tista' ġġib maġħha.

Partit ideoloġiku jrid jibqa' jħaddan u jirrispetta l-għeruq tiegħu u jgħaqqadhom mal-aspetti moderni ta' dan is-seklu.

Partit ma jkunx qed jgħamel ġieħ lil min eleġġieh jekk jitlaq il-bogħod mill-għeruq tiegħu, minn dak ili sawwru u zammu ħaj tul is-snin.

Sfortunatament, il-klassi politika globali tħalliet wisq tinqata' minn maċ-ċittadini, u ċerti deċizjonijiet iebsin ma ttieħdux jew damu ma ttieħdu.

Il-politikanti jrid ikollhom viżjoni, izda wkoll iridu jkunu qed iħossu l-polz tan-nies u jmexxu b'onesta'.

Meta tkun viċin in-nies huwa ħafna iktar faċli biex iżżomm il-fiduċja tal-poplu u tmexxi l-pajjiż 'il quddiem.

Il-qawmien tal-partiti popolisti


Organizzaturi ta' festivals li jsiru f'pajjiżna, jistgħu jagħmlu użu minn servizz ġdid li se jibda joffri tim ta' professjonisti.

Is-servizz imsejjaħ "Chat Bar", twieled minn idea ta' Willingness Malta – tim ta' terapisti mmexxi mis-sesswologu Matthew Bartolo.

"Ħa jkun hemm tinda ġo festival b'nies professjonisti u min qed jattendi l-festival u għandu xi problemi u jixtieq jitkellem dak il-ħin forsi ħabba l-għajja jew saħħa mentali allura bar ġo festival fejn mort ħadt bela tè ma ħadtx alkoħol, tkellimt u kkalmajt."

Għalkemm għal pajjiżna dan huwa kunċett ġdid, f'pajjiżi oħrajn din hija xi ħaġa li ilha ssir.

Is-servizz se jingħata minn professjonisti li jvarjaw fis-setturi li jispeċjalizzaw fihom; minn counsellors għal esperti fir-relazzjonijiet u l-familja.

"Taf li ħa tiġi milqugħ b'kikkra te kafe, naqra ilma biex tikkalma, hemm professjonisti.

L-iktar ħaġa importanti hija li dawn huma nies li huma mħarrġa kemm fuq effetti ta' droga, effetti ta' xorb, saħħa mentali, kif ikellmu n-nies u huma kollha professjonisti li jaħdmu f'dal-qasam."

Huwa fatt li kull ma jmur, il-problemi marbuta mas-saħħa mentali qed jiżdiedu.

Għaldaqstant, f'festivals bħal dawn – li jistgħu jżidu t-tensjoni f'ċirkostanzi bħas-sħana u t-teħid tal-alkoħol, huwa iżjed importanti li jekk dak li jkun ikollu problema, jitkellem.

"Is-saħħa mentali jaf tiggrava tkun iktar intensa f'dak il-mument allura huwa tajjeb li jafu li hemm post li wieħed jista' jmur, jiftaħ qalbu.

M'hijhiex terapija.

Huwa post fejn mort, erġajt ġejt f'tiegħek u komplejt tieħu pjaċir ma' sħabek."

Is-sesswologu stqarr li l-idea ntlaqgħet tajjeb ħafna, speċjalment m'organizzaturi ta' festivals – kemm lokali u anki internazzjonali.

Bartolo qal li l-kunċett idur ħafna ma' spazju sigur biex dak li jkun iħossu komdu jiftaħ qalbu.

Lil'hinn mis-servizz fit-tined, it-tim ta' professjonisti ħadem ukoll fuq survival guide li jinsab disponibbli fuq is-sit www.willingness.com.mt .

Gwida onlajn għal min ġej Malta jew Maltin li jmorru l-festivals, speċjalment dawk bi problemi ta' saħħa mentali.

Dan biex iħeġġiġhom biex filwaqt li jiddevertu, jieħdu ħsieb xulxin u ħadd ma jħossu waħdu.

L-ewwel żewġ festivals li se jsiru f'pajjiżna dan is-Sajf, u se jgawdu minn dan is-servizz, huma Glitch – fis-sebgħa u t-tmienja ta' Settembru, u Bubble – bejn it-tmintax u l-erbgħa u għoxrin ta' Settembru.

"CHAT BAR" – Kunċett ġdid waqt festivals f'pajjiżna


Raġel ta' 73 sena intbagħat ħames snin ħabs wara li wieġeb ħati li pproduċa u ċċirkola ritratti indiċenti ta' tfal.

Anthony Pandolfino kien akkużat li uża l-kompjuter biex jakkwista materjal mhux diċenti ta' persuni taħt l-età.

Fl-awla l-prosekuzzjoni esebixxiet hard disks, cameras u affarijiet elettronċi li jappartjenu għall-akkużat kif ukoll qalet li nstabu ammont kbir ta' ritratti indiċenti.

Fl-istess waqt li l-Pulizija għada qed tispezzjona l-materjal biex tara jekk fost dawk ir-ritratti hemmx tfal Maltin.

Il-prosekuzzjoni nnutat li l-istess akkużat kien intbagħat għaxar snin ħabs fuq akkużi simili.

Filfatt lura fl-elfejn u sitta hu flimkien ma ħuh kien akkużati li allegatament stupraw żewġ subien.

Intqal li Pandolfino kien iqassam il-materjal ma' persuni b'interess simili.

Il-qorti laqgħet it-talba tad-difiża, dik li l-imputat jintbagħat l-isptar Monte Carmeli sakemm jirkupra minn operazzjoni li se jagħmel.

Il-qorti qablet mad-difiża li isem Pandolfino għandu jitpoġġa fir-reġistru ta' persuni misjuba ħatja ta' aggressjoni sesswali.

Pandolfino kien ordnat iħallas multa ta' tliet t'elef ewro u intbagħat biex jngħata l-kura.

Ma kien hemm ebda talba għall-ħelsien mill-arrest.

Anzjan ta' 73 sejjer ħames snin ħabs għax ipproduċa u iċċirkola ritratti indiċenti ta' tfal


F'mument fejn il-Partit Nazzjonalista hu maqsum anke fuq il-vot dwar il-liġi tal-ugwaljanza fiż-żwieġ, id-deputat Edwin Vassallo ħa l-ħin tal-aġġornament fil-parlament biex iwassal il-messaġġ tiegħu.

Qal li d-demokrazija mhedda u tkellem favur id-diversità fil-ħsieb.

Sejħa simili għamluha oħrajn fil-Partit Nazzjonalista li bħal Edwin Vassallo ġejjin mill-faxxa konservattiva tal-Partit u jemmnu li dan għandu jmur lura għall-għerqu tiegħu ta' Religio e patria.

Biex iwassal il-messaġġ tiegħu uża l-Pietru Pawl Busuttil, attivist tal-Partit Nazzjonalista li ħalla din id-dinja fl-aħħar jiem.

Vassallo jrid jitħalla jkun "onest"


Il-professur Robert E Kelly irnexxilu jibqa' kalm waqt intervista mal-BBC, meta ż-żewġ uliedu ddeċidew jisirqu x-xena.

Dan għamluh b'mod dirett meta kien qed jixxandar mad-dinja kollha.

Kien qed jiddiskuti l-Korea ta' Isfel meta l-ewwel daħlet bintu, u wara tarbija.

Huwa jidħak u jiskuża ruħu, filwaqt li wara ftit tidħol mara fi stat ta' paniku tgħin lit-tfal joħorġu 'l barra.

Żewġ protagonisti jisirqu x-xena waqt intervista LIVE mal-BBC


Sanjana Madappa u Aditya Raheja, koppja li għandhom il-klieb bħala membri tal-familja u li kien se jkollhom tarbija, għamlu l-oppost ta' dak li qalilhom it-tabib u tal-familja.

Dan hekk kif kulħadd beda itihom il-parir biex jeħilsu minnhom għax it-tarbija għandha tiġi l-ewwel.

Minkejja l-kummenti, il-koppja ddeċidiet li tiċċelebra l-imħabba li għandhom lejn il-klieb tagħhom billi jieħdu s-sett ta' ritratti ta' qabel it-twelid tat-tarbija, bil-klieb inklużi fir-ritratti!

"Ma nistax nifhem kif xi ħadd jeħles mill-kelb tiegħu għax ikun se jkollu tarbija.

Ma nafx kif tista' ġġib tarbija fid-dinja u teħles minn oħra fl-istess ħin," qalet Aditya.

Jagħmlu l-oppost ta' dak li qalilhom it-tabib


17:52: Meta għamel l-aħħar intervent tiegħu fid-dibattitu l-Prim Ministru, Joseph Muscat, esprima d-dispjaċir kif membri tal-Parlament Ewropew kienu qed jitkellmu fuq dawk li semgħu mill-midja u mhux fuq fatti.

"Hemm konklużjonijiet li għamiltu inthom li kienu miċħuda mill-istess istituzzjonijiet li tikkwotaw," qal Joseph Muscat li ddefenda s-sistema tat-taxxa f'pajjiżna.

"Kien hemm min semma l-Malta Files.

M'hemm xejn sigriet u ssibu l-informazzjoni kollha fuq l-internet.

Ħarsu lejn it-tax justice network," qal Muscat li fisser kif hemm pajjiżi li għandhom segretezza iktar minn Malta.

Tenna wkoll li mhux minnu li l-ekonomija Maltija hija dipendenti fuq is-servizzi finanzjarji.

"Ħarsu lejn in-numri bażiċi," qal Joseph Muscat li reġa' tenna li hu jidher quddiem il-kumitat PANA meta jkollu f'idejh l-inkjesta tal-Maġistrat biex imur b'konklużjoni ta' istituzzjoni indipendenti.

17:19: Il-membru tal-Parlament Ewropew Paul Tang qal li l-Parlament għandu jitkellem fuq fatti u mhux opinjonijiet u akkużi.

"Dawk mhux biżżejjed," qal Tang li rrefera għas-sistema ta' taxxa Maltija u tenna li m'hemm xejn ħażin li Malta għandha sistema differenti għalkemm appella favur sistemi ġusti.

17:14: Marlene Mizzi qalet li d-dibattitu fil-Parlament Ewropew dwar Malta ma messu sar qatt u sar għal raġunijiet politiċi partiġġjani.

Qalet li Malta tinsab fost l-iktar pajjiżi ta' suċċess u d-dibattitu kien biss skuża biex jaqdi l-aġenda partiġjana ta' wħud.

"Misshom jistħu," qalet Marlene Mizzi fl-intervent tagħha li fakkret kif kien hemm min ried li d-dibattitu jsir qabel l-elezzjoni ġenerali.

"Malta pajjiż żgħir imma nazzjon kbir.

Tipprovawx tkunu bullies magħna għax mhux se nħallukom," qalet Mizzi.

17:11: Roberta Metsola qalet li d-diskussjoni mhix sabiħa għal min iħobb lil Malta.

Anke jekk kienet waħda minn dawk li nstigawha bit-tama li d-dibattitu jsir qabel l-elezzjoni ġenerali.

17:03: Miriam Dalli qalet li huwa interessanti kif il-Membri tal-Parlament Ewropew tal-Partit Nazzjonalista instigaw dan id-dibattitu.

Qalet li l-Partit Nazzjonalista attakkaw l-istituzzjonijiet indipendenti u tenniet li t-theddida lid-demokrazija hija din.

Ir-realtà, qalet Miriam Dalli, hi li huwa dan il-Gvern li saħħaħ il-liġijiet favur il-governanza tajba.

16:46: Alfred Sant kien ċar.

Taħt Muscat l-ekonomija Maltija kibret u qed tagħti prosperità lill-Maltin.

Minn hemm semma għadd kbir ta' riformi li saru.

"Il-kritiċi tal-Gvern m'għandu ebda dritt jgħid li f'Malta m'hawnx saltna tad-dritt," qal Alfred Sant li tenna kif hawn min ma tgħoġbux l-idea li Malta qed tispikka fil-qasam finanzjarju.

"Il-bażi għal dan id-dibattitu ma teżistix," sostna Sant f'messaġġ ċar fil-Parlament Ewropew.

16:44: Il-membru tal-Parlament Ewropew tal-Partit Nazzjonalista, David Casa, qal li Joseph Muscat għandu għażla jekk jinżilx fl-istorja bħala l-iktar Prim Ministru korrott fl-istorja.

Lil Joseph Muscat qallu li għandu tieqa żgħira biex isewwi l-ħsara li skont hu għamel.

16:42: Il-membru Parlament Ewropew Barbara Kappel tkellmet dwar kif Malta tinsab fuq quddiem nett fil-qasam ekonomiku u filwaqt li awgurat lil Prim Ministru għall-ħatra.

Irrikonoxxiet li l-Presidenza Maltija għamlet xogħol importanti biex tiġġieled l-evażjoni tat-taxxa fil-Presidenza.

L-MEP David Coburn qal li l-Parlament Ewropew mhux il-lok fejn issir diskussjoni bħal din u miegħu qabel l-MEP Lampros Fountoulis.

16:34: Petr Jezek, membru tal-Parlament Ewropew f'isem il-liberali, tkellem dwar is-settur finanzjarju f'Malta u qal li jinkwetah r-rabtiet mal-politika ta' intermedjarji.

B'hekk deher mill-bidu li d-dibattitu instigat mill-membri tal-Parlament Ewropew ma kienx limitat biss għall-Gvern iżda wkoll għas-settur tant kruċjali għal pajjiżna.

16:29: Jeppe Kofod f'isem il-Partit Soċjalista Ewropew qal li kull fejn hemm allegazzjoni jrid ikun hemm investigazzjoni u li din tkun konkluża.

Qal li fil-każ ta' Malta sa issa m'hemm ebda investigazzjoni konkluża u kien ċar fi ħsiebu.

"Il-plenarja tal-Parlament Ewropew mhux il-post fejn tgħamel konklużjonijiet.

Insaqsi lil sħabi fil-Parlament Ewropew jekk jiddubitawx l-istituzzjonijiet ta' pajjiż demokratiku fejn 92% ipparteċipaw f'elezzjoni," qal l-MEP Kofod li kellu mistoqsijiet kbar dwar kemm l-Unjoni Ewropea kollha għandha l-ħila li twieġeb għal realtajiet dwar dawn.

16:27: Il-Kap tal-Partit Popolari Ewropew, Manfred Weber, awgura lill-Prim Ministru Joseph Muscat għall-mod kif reġa' rebaħ l-elezzjoni ġenerali f'pajjiżna.

Weber li ġie jitkellem f'meeting tal-Partit Nazzjonalista fil-kampanja elettorali rrepeta d-diskors tal-Partit Nazzjonalista f'Malta u qal lil Muscat li għalkemm rebaħ l-elezzjoni, għad hemm mistoqsijiet xi jkunu mwieġba.

16:20: Il-Prim Ministru, Joseph Muscat, tkellem dwar il-progress li sar f'pajjiżna fejn tidħol is-saltna tad-dritt.

Dan f'dibattitu fuq is-suġġett fil-Parlament Ewropew.

Spjega kif il-Gvern tiegħu neħħa l-preskrizzjoni f'każi ta' korruzzjoni fuq il-politiċi.

"Ebda politiku ma jista' jaħrab l-id tal-ġustizzja, qal il-Prim Ministru li spjega kif pajjiżna daħħal ukoll il-whistleblower act li kienet ilha snin biex tkun implimentata.

"Kellna 29 każ sa minn meta daħħalna din il-liġi," qal il-Prim Ministru li spjega wkoll kif il-Gvern daħħal fl-2015 il-liġi tal-finanzjament tal-partiti.

Eżempju ieħor li ta kif il-Gvern immexxi minnu saħħaħ is-saltna tad-dritt kien il-mod kif jinħatru l-ġudikanti b'dak tiegħu huwa l-ewwel Gvern li neħħa minn idejh is-saħħa li jaħtar waħdu l-ġudikanti.

"Għamilna dan kollu f'erba' snin, imma se ngħamlu iktar," qal il-Prim Ministru li tenna l-impenn li l-Gvern ineħħi l-immunità parlamentari u jdaħħal kodiċi ta' etika ġdid għal dawk li għandhom kariga pubblika.

Aġġornat bil-filmati: Muscat jispjega l-bidliet kbar li saħħew is-saltna tad-dritt f'pajjiżna


Ġuvni ta' dsatax-il sena mill-Gambja qed isofri minn ġrieħi gravi wara li kien involut f'inċident li seħħ f'Ħ'Attard.

Fis-sagħtejn u nofs ta' wara nofsinhar, fiż-żona industrijali ta' Ħ'Attard, il-vittma safa ferut wara li waqa' xi rħam fuqu.

Membri tal-Protezzjoni Ċivili assistew lill-vittma u ambulanza ħadet lill-ġuvni l-Isptar Mater Dei, fejn aktar tard ġie ċċertifikat li sofra ġrieħi gravi.

Ġuvni ta' 19-il sena jindarab gravi f'inċident f'Ħ'Attard


Il-psikologu Anthony Gatt huwa d-direttur ġdod għal Caritas Malta, li se jkompli jaħdem biex il-Knisja, permezz tal-Caritas, issaħħaħ is-servizzi li toffri bla ħlas b'mod partikolari fil-qasam tar-rijabilitazzjoni mid-droga, il-ħidma b'risq il-fqar u l-familji li għaddejjin minn problemi soċjali, u l-ħidma favur il-ġustizzja soċjali u l-iżvilupp tal-persuna.

Gatt huwa psikologu li ilu jaħdem fil-qasam tal-għajnuna soċjali mill-1999.

L-ewwel impjieg tiegħu kien ma' Caritas Malta bħala koordinatur tal-voluntiera, u għal għaxar snin għamel xogħol volontarju mal-Kummissjoni Djoċesana Żgħażagħ.

Kompla l-ħidma tiegħu bħala psikologu fil-qasam tar-rijabilitazzjoni mid-droga mal-Aġenzija Sedqa.

Ħadem għal numru ta' snin fil-privat qabel ma' reġa' ngħaqad ma' Caritas Malta f'dawn l-aħħar tliet snin.

Huwa ukoll lettur mistieden fl-Università ta' Malta fil-qasam tal-counselling u l-psikoterapija, il-psikoloġija umanista u l-psikoloġija tal-organizzazjonijiet.

Direttur ġdid għal Caritas Malta


Is-sajf jinsab fl-eqqel tiegħu, u madwar 77% jmorru l-baħar minn tal-inqas darba fil-ġimgħa.

Tgħid dan statistika tal-Maltatoday, ibbażata fuq survey li għalih wieġbu 315-il persuna.

Hawn jirriżulta kif il-bajja tal-Għadira hija l-iktar waħda popolari, segwita mill-Armier, u l-Bajja s-Sabiha f'Birżebbuġa.

Għall-mistoqsija dwar jekk taqbilx ma' strutturi tal-injam li jagħmlu l-aċċess għall-bajjiet iktar aċċessibbli, wieħed u sebgħin fil-mija wieġbu li dawn għandhom jitħallew kif inhuma.

Minkejja dan, fi żjara li għamilna f'Għar Lapsi, fejn għadha kemm saret struttura ġdida ta' dan it-tip, u fl-Għadira, rajna l-apprezzament għal dan it-tip t'intervent.

Il-Malta Today irrapurtat ukoll li 5.5% ma jaqblux li għandu jkun hemm bajja waħda f'Malta u Għawdex li tkun allokata għal nies li jridu jgħumu bla malja.

Madanakollu xi wħud jemmnu li dan id-dritt għandu jingħata.

Skont ir-riċerka li saret huma biss 15% tal-Maltin li jippreferu jmorru jgħumu f'pixxina flok bajja pubblika.

Intant rigward operaturi li jipprovdu sunbeds u umbrelel lin-nies fuq il-bajjiet: l-opinjoni kienet ċara, li dawn għandhom jaħdmu fil-parametri tal-liġi.

Fl-aħħar mill-aħħar ħaġa waħda toħroġ biċ-ċar, li l-bajjiet, il-baħar u x-xemx baqgħu parti integrali u popolari mill-ħajja tal-Maltin.

Il-Maltin u l-baħar: Relazzjoni li tiġġedded kull sena


Uffiċjali tal-Pulizija mid-Dipartiment tal-Investigazzjonijiet Kriminali u s-Sezzjoni tar-Reati Ekonomiċi żammu kelmthom u sabu l-ħin biex jagħtu d-demm f'Jum San Valentinu.

Dan minkejja li din il-ġimgħa kienet waħda bieżla ferm għall-korp tal-Pulizija.

F'messaġġ fuq il-paġna soċjali tiegħu l-Korp tal-Pulizija ħeġġeġ uffiċjali oħra tal-Pulizija kif ukoll il-pubbliku biex jagħti d-demm matul dan it-tmiem il-ġimgħa biex ikunu ta' wens u ta' għajnuna lil min hu fil-bżonn.

Żammu kelmthom: Uffiċjali tal-Pulizija jagħtu d-demm f'Jum San Valentinu


Charles Miceli twieled Ħaż-Żabbar fl-1949.

Meta għalaq l-14-il sena telaq mill-Lyceum sabiex jibda apprendistat mal-Union Press.

Tul il-25 sena l-istamperija, ħadem fir-rapportaġġ u l-produzzjoni tal-ġurnali u temm il-karriera tiegħu hemm f'kariga editorjali.

Kellu pinna ħafifa u kien jikteb kolonni regolari fl-Orizzont u t-Torċa fuq temi politiċi u soċjali u anke dawk umoristiċi u satiriċi.

L-ispirazzjoni għal ħajtu u ħidmietu kien iġibha mill-kotba.

Ħalla l-ġurnaliżmu warajh minkejja li kompla sal-aħħar jikteb fuq il-problema tad-droga, l-ħabs u l-faqar.

Miceli xtaq jgħix għal ħaddieħor u għamel sentejn esperjenza jaħdem mat-tfal fid-dar ta' San Ġużepp ġewwa Għawdex.

Fi Frar tal-1991, Miceli beda jaħdem mal-Caritas u ħadem man-nies f'fażijiet differenti tar-rijabilitazzjoni mid-droga sakemm irtira fl-2013.

Mandankollu kompla jagħti sehmu b'mod volontarju.

Fl-aħħar 7 snin kien waqqaf u mexxa l-grupp tal-Emotions Anonymous u l-Alleanza Kontra l-Faqar.

Charles Miceli ħadem sabiex tinfetaħ id-Dar Papa Franġisku u mexxa l-kampanji biex tiżdied il-paga minima u tiġi regolata l-kera.

Waqt li dejjem sab l-appoġġ tal-familja tiegħu baqa' jistinka fil-ħidma tiegħu sal-aħħar nifs ta' ħajtu.

Charles Miceli onorat fl-ordni tal-mertu nazzjonali wara mewtu


Mara Ingliża intlaqtet minn taxi fi Triq Gianpula, limiti tar-Rabat.

Kien għall-ħabta tas-sagħtejn neqsin għaxra ta' dalgħodu li l-Pulizija kienu nfurmati li kien seħħ dan l-inċident tat-traffiku.

Il-Pulizija tad-Distrett marru mmedjatament fuq il-post, fejn minn stħarriġ preliminari rriżulta li għal xi raġuni, Ingliża ta' 39 sena kienet intlaqtet minn taxi , misjuqa minn raġel ta' 30 sena residenti l-Qrendi.

Fuq il-post issejjħet l-ambulanza li ħadet lill-mara l-Isptar Mater Dei għall-kura.

Tweġġa' wara li ntlaqtet minn taxi


Anzjana sofriet ġrieħi gravi wara li ntlaqtet minn vettura mhix magħrufa fil-Gżira.

Dalgħodu, għall-ħabta tal-3:50 ta' filgħodu, il-Pulizija ġiet infurmata li kien hemm bżonn l-assistenza tagħha fi Ġnien il-Kunsill tal-Ewropa, il-Gżira.

Il-Pulizija tad-Distrett marret immedjatament fuq il-post u mill-ewwel stħarriġ li sar, irriżulta li mara sfat milquta minn vettura mhux magħrufa waqt li kienet qed timxi fl-imsemmija akkwati.

Il-vettura li laqtet lill-vittma, għal xi raġuni, telqet minn fuq il-post tal-inċident.

Il-mara li għandha 67 sena residenti l-Gżira ngħatat l-ewwel għajnuna minn żewġ persuni li kienu fil-viċinanzi.

Hija ttieħdet l-Isptar Mater Dei permezz ta' ambulanza u iktar tard ġiet iċċertifikata li qed issofri minn ġrieħi gravi.

Kull min għandu xi informazzjoni li tista' tgħin fl-investigazzjoni dwar dan l-inċident, huwa ġentilment mitlub jgħaddiha lill-Pulizija, anke b'mod kunfidenzjali, billi jirrikorri fl-eqreb Għassa tal-Pulizija jew iċempel fuq 21 224001 jew 119.

L-investigazzjoni tal-Pulizija għadha għaddejja.

Itajjar anzjana u jaħrab minn fuq il-post fil-Gżira


Fil-waqt li l-midja u s-siti soċjali xi kultant jafu jkunu ta' spiss negattivi, ma jonqosx it-tajjeb li joħroġ minnhom.

Dan speċjalment meta jkun hemm persuni li jaqsmu l-esperjenzi sbieħ tagħhom mal-kumplament tan-nies.

Hekk ġara kmieni dagħlodu meta raġel irrakkonta x'ra waqt li kien il-Gżira.

Persuna fuq is-sit soċjali ta' Facebook kiteb fuq paġna ferm popolari fejn irringrazzja Pulizija li kien għaddej fuq mutur, bin-numru 846.

Dan il-bniedem irringrazzjah wara li kmieni dagħlodu rah jinżel minn fuq il-mutur tiegħu u jassisti koppja li kienet qed timbutta karozza f'post ta' parkeġġ.

Dan wara li l-istess karozza ma riditx tixgħel.

L-istess individwu fil-messaġġ tiegħu qal li hu xtaq jirringrazzjah għax "minflok baqa' għaddej, niżel minn fuq il-mutur u mar jimbotta magħhom."

Jinżel jassisti koppja wara li waqfitilhom il-karozza


F'Palazzo Ferreria, l-Belt Valletta l-Ministru għall-Familja u Solidarjetà Soċjali Michael Farrugia tkellem dwar il-miżuri mħabbra fil-baġit li se jidħlu fis-seħħ is-sena d-dieħla.

Fosthom hemm l- allowance miżjuda għal carers (ICRA) li kienet tissejjaħ il-pensjoni tal-wens.

Fil-qosor:

Il-benefiċċju żdied minn € 105.30 fil-ġimgħa għal € 140 fil-ġimgħa b'żieda ta' € 34.70 fil-ġimgħa jew €1,40 fis-sena.

Il-benefiċjarji eżistenti li jirċievu l-Pensjoni tal-Wens u li llum jammontaw għal 85, se jinqalbu awtomatikament għall-allowance il-ġdida, b'effett mis-7 ta' Jannar 2017.

Għal dawn il-benefiċjarji, l-ICRA se tkun miżjuda bil-Bonus tal-Għoli tal-Ħajja sabiex b'hekk ikun garantit dak li ssemma' fil-Baġit, li kullħadd se jieħu żieda ta' €34.70

Il-kriterji sabiex wieħed ikun eliġibbl jinkludu li l-pazjent irid ikun ta' dipendenza għolja.

Jistgħu japplikaw, sew persuni singoli kif ukoll dawk miżżewġa.

Għal dan il-benefiċċju mhux ikkunsidrati l-mezzi ta' l-applikant, u l-applikant ma jridx ikun involut f'xogħol.

Huwa jrid ikun jgħix fl-istess indirizz mal-pazjent

Artiklu 90 tal-Liġi tas-Sigurtà Soċjali jibqa' jgħodd, jiġifieri, persuna ma jistax ikollha żewġ benefiċċji fl-istess ħin imma tingħata l-aktar wieħed vantaġġjuż

Sew il-pazjent kif ukoll il- Carer iridu jidhru quddiem Board Multi Dixxiplinarju

Ir-rata tal-benefiċċju ICRA hija ta' €140 u tiżdied kull sena bl-ammont li jingħata għall-Għoli tal-Ħajja

Ta' min jinnota wkoll li l-c arer jista' jkun intitolat għal Credits tal-Boll u dan il-benefiċċju mhux taxxabli.

Waqt li ndirizza konferenza tal-aħbarijiet, il-Ministru Farrugia tkellem ukoll dwar l- allowance għal carers (CRA) li kienet tissejjaħ 'social assistance carers' fil-passat.

Dwarha qal li:

Il-benefiċċju żdied sa massimu ta' € 76.53 fil-ġimgħa, fis-sena 2016, għal massimu ta' € 90 fil-ġimgħa mill-bidu tas-sena d-dieħla, fejn għalhekk naraw żieda ta' € 13.47 fil-ġimgħa jew € 700.44 fis-sena.

Il-Benefiċjarji eżistenti tas-SAC li jammontaw għal 261 se jinqalbu awtomatikament għal CRA u jirċievu l-ewwel pagament bir-rata l-ġdida fl-14 ta' Jannar 2017.

Kull benefiċjarju se jkun garantit li jirċievi iż-żieda mħabbra fil-baġit ta' € 13.47 fil-ġimgħa.

Il-Minsitru Farrugia fakkar fil-kriterji sabiex wieħed ikun eliġibbli flimkien ma' dettalji importanti oħra, fosthom

Li applikanti jridu jkunu singoli

Dan il-benefiċċju huwa wieħed means tested

L-applikant irid ikun qed jgħix fl-istess indirizz mal-pazjent

Il-pazjent irid ikun ta' Dipendenza medja

L-applikant ma jridx ikun jaħdem

Il-Pazjent u l- Carer ikunu jridu jidhru quddiem Board Multi Dixxiplinarju

Il-Carer ikun intitolat għal Karta r-Roża

Applikazzjonijiet għaż-żewġ allowances se jibdew jintlaqgħu mill-1 ta' Jannar tas-sena d-dieħla.

Il-Ministru Farrugia jfakkar kif il-Gvern se jgħin aktar lil dawk li huma dipendenti mis-sena d-dieħla


Ġieli rajtu dan it-tifel f'xi meme fuq l-internet?

Dan huwa Sammy Griner minn Jacksonville Florida, li llum għandu għaxar snin.

Meta ommu ħadet ir-ritratt fl-2007, qatt ma basret li kien se jsir famuż daqhsekk.

Dak iż-żmien kellu biss 11-il xahar.

B'ħarsa determinata, beda jissejjaħ 'Success Kid' meta r-ritratt sar viral fl-2010.

Hemm sigriet wara r-ritratt: it-tifel kien daħħal xi ramel f'ħalqu u għalhekk dak il-wiċċ xi ftit qares.

Hemm ukoll storja ta' kuraġġ.

Missier Sammy, bl-isema ta' Justin, marad b'mod serju bil-kliewi fl-2009, tant li kellu bżonn dialysis .

Wara sitt snin, qalulu li għandu bżonn trapjant tal-kliewi.

Il-familja nediet paġna fuq GoFundMe biex tiġbor dawn il-flus.

Meta l-pubbliku rrealizza li dan kien 'Success Kid', il-familja ġabret aktar minn $100,000 f'temp ta' ftit jiem!

Dawn il-flus intużaw kollha biex missier it-tifel ingħata l-aqwa kura.

F'Awwissu 2015, il-missier għamel l-operazzjoni, u kienet suċċess.

Każ ta' ritratt wieħed li biddel ħajjet familja.

Kif dan ir-ritratt biddel ħajjet familja


L-itwal raġel tal-Ingilterra, twil seba' piedi, tilef ħajtu fl-età ta' 36 sena.

Neil Felington, famuż għall-parti li ħadem fil-parti ta' Mag the Giant fis-serja famuza mondjali Game of Thrones, tilef ħajtu lbieraħ kawża ta' attakk tal-qalb.

Bosta segwaċi ta' Felington urew solidarjetà mal-familja u ħbieb li ġarrbu din it-telfa.

Imut il-ġgant ta' Game of Thrones fl-età ta' 36 sena


Uffiċjali Ingliżi responsabbli mil-wirjiet tal-klieb jinsabu f'taqtiha bejniethom, filwaqt li hemm pjan li teknika sigrieta li tintuża waqt il-kompetizzjonijiet tibda tkun projbita.

The Kennel Club jixtiequ jaqtgħu l-użu ta' dak imsejjaħ 'double handling' minħabba tħassib li dan jikkawża stress qawwi fuq il-klieb.

Din it-tekinika tinvolvi l-użu ta' trainer sekondarju, moħbi minn għajn il-pubbliku, jipprova jiġbded l-attenzjoni tal-kelb li jkun qiegħed jeżebixxi ruħu, permezz ta' suffara jew ġugarell.

B'hekk il-kelb jidher ferm iktar żvelt.

Dan kollu qiegħed jiġri wara investigazzjoni fuq German shepherd li rebaħ l-unur tal-aqwa razza meta ħafna sostnew li din il-kelba ma setgħatx tirbaħ, minħabba problemi f'darha.

Sidha madanakollu ssostni li l-kelba b'saħħitha u għandha ċ-ċertifikati li juru dan.

Esperti sabu li t-tattika, li mid-dehra ilha tintuża deċenji, ġġiegħel lill-klieb iqajjmu widnejhom ħafna aktar, filwaqt li jidtrittaw.

Aktarx li issa se jkun hemm membri fost il-pubbliku jaraw jekk hemmx min qiegħed jaġixxi ta' 'second handler'.

Kontroversja dwar il-kompetizzjonijiet tal-klieb


Nigel Farage wissa li jista' jkun hemm vjolenza fit-toroq Ingliżi jekk Brexit ma jseħħx.

Huwa kien qed jiddibatti ma' Gina Miller fuq il-mezzi tax-xandir Ingliżi.

Miller, li qed tmexxi l-battalja legali kontra Brexit, insistiet li l-mexxej tal-Ukip messu jkun l-ikbar 'fan' tagħha għax il-każ li ressqet quddiem il-Qorti Suprema wassal biex il-poter reġa mar lura għand il-Parlament.

Iżda Faraga weġibha billi qal li jaf ikun hemm min jinżel fit-toroq f'rabja jekk ma jkunux implimentati x-xewqat ta' dak li l-poplu ivvota għalih.

"Liema parti mill-kelma 'itlaq' ma tifhimx?" saqsiha, meta fl-isfond hemm il-possibiltà legali li l-pjan li tixtieq twettaq Theresa May ikun imxekkel.

Farage iwissi: jew Brexit, jew jaf ikun hemm vjolenza fit-toroq


Din hija Maya Boutaya, tifla ċkejkna ta' 4 snin li għandha passjoni kbira lejn iż-żfin u l-mużika.

Il-ġimgħa li għaddiet Maya li għadha l-kundizzjoni tad-downsyndrome, ħadet sehem f'kompetizzjoni taż-żfin fl-Ingilterra u impressjonat lil kulħadd bit-talent tagħha.

Ferħana minn din l-esperjenza barra minn xtutna, iltqajna ma' Maia fl-iskola taż-żfin f'waħda mil-lezzjonijiet.

L-għalliema tagħha Lisa Marie McGuinness qalet li Maya ilha sena u nofs titgħallem tiżfen.

Iddeskrivieta bħala studenta ddedikata u enerġetika, b'potenzjal kbir daqs tal-istudenti l-oħra li daqsha jkunu ħerqana għal-lezzjonijiet.

Omm Maya, Glorianne qalet li bintha tħobb il-mużika u ż-żfin u bl-għajnuna ta' kulħadd qiegħda toħroġ il-potenzjal kollu tagħha.

Glorianne spjegat: "Meta tiġi għaż-żfin tikkopera ħafna u turi li tħobb tiġri.

Turin x'tgħallmet tkun qisha t-teacher tagħna.

Waqt il-kompetizzjoni marret tajjeb ħafna."

Filwaqt li għalissa Maya se tkompli titħarreġ iż-zfin, hija tinsab ottimista sabiex tipparteċipa f'kompetizzjoni oħra barra minn xtutna.

Bil-ħsieb hu li fis-sajf tmur Blackpool tieħu sehem f'kompetizzjoni oħra u terġa' tikseb unur għall-pajjiżna.

ARA: Tifla Maltija bid-Down Sydrome timpressjona bit-talent tagħha f'kompetizzjoni taż-żfin fl-Ingilterra


Id-diskussjonijiet ta' Marrakesh dwar il-Klima (COP22) li saru l-ġimgħa l-oħra servew biex fakkru lill-mexxejja kollha li wieħed ma jistax imur lura mill-progress li qed isir fuq tranżizzjoni għal arja aktar nadifa, qalet l-MEP Miriam Dalli.

Waqt diskors fil-Parlament Ewropew dwar l-iżviluppi tad-diskussjonijiet tal-COP22, l-MEP Laburista qalet li l-mexxejja kollha għandhom jonoraw l-impenn li daħlu għalih fil-ftehim ta' Pariġi s-sena li għaddiet, biex mill-kliem ngħaddu għall-fatti.

Dan fil-kuntest tal-aħħar żviluppi fl-iStati Uniti u l-elezzjoni ta' Donald Trump.

"Il-messaġġ hu wieħed u ċar.

Jekk pajjiż jaħseb li għandu joħroġ mill-ftehim ta' Pariġi u ma jonorax l-obbligi tiegħu, il-pajjiżi l-oħra għandhom iżidu l-pressjoni.

Mexxejja minn madwar id-dinja jridu jirrikonoxxu li t-tibdil fil-klima għandha bżonn attenzjoni immedjata, u li d-dinja kollha trid tiġbed l-istess ħabel," sostniet Miriam Dalli.

Hi kkritikat in-nuqqas ta' implimentazzjoni li s'issa kien wieħed inkonsistenti, filwaqt li rrimarkat li "t-tibdil fid-dinja reali qed jiġri b'aktar ħeffa minn dak li qed jimxu bih il-gvernijiet matul in-negozjati."

Matul is-sessjoni plenarja li nżammet fi Strasburgu, Dr Dalli għamlet intervent ieħor waqt id-diskussjoni fuq id-Direttiva tal-Kwalita' tal-Arja, li fiha sejħet għal aktar miri ambizzjużi u għodda leġislattivi biex jintlaħqu l-oġġettivi fit-tul.

"It-tniġġiż tal-arja la tirrikonoxxi fruntieri u lanqas distanza bejn pajjiż u ieħor.

Qed nitkellmu fuq is-saħħa taċ-ċittadini tagħna, u għalhekk il-gvernijiet għandhom jaħdmu aktar.

Konformita' sħiħa hija mistennija mill-iStati Membri kollha biex jiġi assigurat li d-dritt għal arja nadifa jkun salvagwardjat," temmet tgħid Miriam Dalli.

Ir-reviżjoni tad-Direttiva għall-Kwalita' tal-Arja tinkludi miri fuq l-emissjonijiet sal-2030 fuq ħames sustanzi, inkluż Sulphu Dioxide (SO2) u Nitrogen Oxides (NOx).

Ma nistgħux inmorru lura mill-progress favur enerġija nadifa


Simonds Farsons Cisk plc irreġistrat sena oħra ta' profitti u tkabbir sod.

Id-dħul tal-Grupp għas-sena finanzjarja li ntemmet fil-31 Jannar 2017 laħaq €88 miljun, li s'issa qatt ma kien intlaħaq qabel.

Dan jirrappreżenta żieda marġinali ta' 2% fuq ir-riżultati rekord tas-sena finanzjarja ta' qabel.

Barra minn hekk, il-qligħ għas-sena laħaq €12-il miljun.

Dan ifisser żieda ta' €900,000 jew żieda ta' 8% meta mqabbel mas-sena preċedenti.

Madwar il-Grupp kollu kienet irreġistrata prestazzjoni b'saħħitha għas-sena li għaddiet u din kienet fuq diversi livelli.

Dan seħħ minħabba diversi fatturi favorevoli fosthom, it-tkabbir fl-ekonomija, għażla aktar wiesa' ta' birer li kienet possibbli wara investiment fi prodotti ġodda tal-birra u fil-packaging, flimkien ma' prestazzjoni aħjar tas-sussidjarji tal-Grupp.

Dawn ir-riżultati pożittivi huma aktar notevoli meta tqis li d-deprezzament żdied wara l-investitment li sar fil-faċilità l-ġdida tal-birra.

Min-naħa l-oħra, l-attenzjoni kontinwa fuq l-obeżità u l-konsum inqas taz-zokkor, flimkien ma' taxxi miżjuda, kellhom impatt fuq l-konsum tas-soft drinks.

Ic-Chairman tal-Grupp Louis Farrugia qal: "Is-sena l-oħra bdejna noperaw faċilità ġdida u mill-aktar avvanzata għall-packaging tal-birra.

Issa, il-kumpanija tinsab f'pożizzjoni ferm aħjar biex issegwi l-pjani ta' tkabbir li għandna permezz tal-istrateġija tal-esportazzjoni tagħna."

Ir-riżultati ekonomiċi ta' Malta jinħassu fost kumpaniji bħal Simonds Farsons Cisk


Il-Bord tal-Awtorità tal-Ippjanar approva unanimament l-applikazzjoni dwar il-breakwaters ta' Marsaxlokk.

Dan inqtal fi stqarrija maħruġa mill-Ministeru għat-Trasport u l-Infrastruttura, fejn kien spjegat kif fl-aħħar jiem ġiet sottomessa apllikazzjoni taħt il-Fond Ewropew għall-Affarijiet Marittimi u Sajd.

Dan sabiex ikunu jistgħu jiġu ffinanzjati parti mill-ispejjeż relatati ma' dal-proġett, li qed jitmexxa mill-istess Ministeru permezz ta' Transport Malta u d-Dipartiment tax-Xogħlijiet u l-Infrastruttura.

Il-proġett mistenni jieħu madwar sentejn minn meta jibdew ix-xogħlijiet, u fih hemm il-kollaborazzjoni tad-Dipartiment tas-Sajd.

L-intervent se jikkonsisti minn bini ta' breakwater arm in-naħa tal-Ponta tal-Qrejten, b'tul ta' madwar mija u għaxar metri, u tiswija u żieda fl-għoli tal-breakwater eżistenti n-naħa ta' Delimara, b'tul ta' madwar mija u ħamsin metru.

L-applikazzjoni dwar il-breakwaters f'Marsaxlokk approvata


Il-Ministru għall-Enerġija u l-Immaniġġjar tal-Ilma Joe Mizzi żar il-ħaddiema tal-Korporazzjoni għas-Servizzi tal-Ilma fil- pumping station f'Ta' Kandja.

Hawnhekk riċentament sar titjib filmakkinarju kif ukoll investiment li b'kollox laħħaq mat-€332,000 biex jitjiebu l-faċilitajiet tas-servizzi tal-ilma.

Ta' Kandja Pumping Station hija waħda minn tlettax-il pumping station li minnhom il-Korporazzjoni għas-Servizzi tal-Ilma ttella' l-ilma ta' taħt l-art.

Dan wara jitħallat mal-ilma li jiġi prodott millimpjanti ta' desalinazzjoni, u jiġi diżinfettat bil- chlorine u jitqassam lill-konsumatur.

Fl-aħħar xhur, il-Korporazzjoni bdiet timplimenta proġett sabiex tintuża teknoloġija ġdida.

Minflok l-użu ta' chlorine fil-forma ta' gass biex issir id-diżinfezzjoni, permezz ta' kurrent tad-dawl u l-melħ li jinstab naturali fl-ilma tal-pjan, il-chlorine jiġi prodott u applikat fil-pajpijiet b'mod immedjat.

Il-ħsieb huwa illi kemm jista' jkun, jiġi eliminat l-użu tal-chlorine fiċ-ċilindri tal-gass.

Dan jassigura metodu ta' diżinfezzjoni aktar sigur.

L-ispiża ta' dan il-makkinarju laħqet is-somma ta' €195,000.

Il-Ministru qal li l-ewwel riżultati kienu tajbin ħafna u l-Korporazzjoni qiegħda tistudja l-possibilità li din it-teknoloġija tiġi applikata fis-sorsi l-oħra.

Barra minn hekk, matul dawn l-aħħar sentejn, saret manutenzjoni estensiva fuq il-lift li jwasslek sal-livell tal-galleriji li jinsabu mal-100 metru taħt l-art u l-ispiża ta' dan ix-xogħol laħħaq l-ammont ta' €137,000.

Aktar minn €330,000 biex jitjiebu l-faċilitajiet tal-pumping station f'Ta' Kandja


L-organizzazzjoni li tirrappreżenta l-pajjiżi Afrikani talbet lil-President tal-Istati Uniti Donald Trump jiskuża ruħu wara li allegatament sejjaħ nazzjonijiet fil-kontinent Afrikan: " shitholes ".

Il-grupp f'Washington DC esprima "xokk, dispjaċir u rabja" u qal li l-amministrazzjoni Trump ma fehemietx lill-Afrikani.

Il-mexxej tal-Istati Uniti għamel l-allegat kumment f'laqgħa tal-Ħamis dwar l-immigrazzjoni iżda Trump ċaħad li uża l-lingwa rrapportata.

Huwa kien appoġġjat minn żewġ Repubblikani li kienu fil-laqgħa tal-White House, iżda s-Senatur Demokratiku Dick Durbin qal li Trump sejjaħ verament pajjiżi Afrikani " shitholes " bosta drabi u uża lingwa razzista.

Nhar il-Ġimgħa, Trump fi tweet qal li l-lingwa li huwa uża fil-laqgħa privata mal-leġislaturi biex jiddiskutu l-leġiżlazzjoni dwar l-immigrazzjoni kien "iebsa".

Imma żied jgħid li l-kliem attribwiti lilu ma kinux "il-lingwa użata".

Trump bi kliem xejn sabiħ fil-konfront ta' nazzjonijiet Afrikani


Wara Malta u Londra l-kumitat PANA tal-Parlament Ewropew mar il-Lussemburgu u hemm reġa' sab numru ta' entitajiet li għażlu ma jiltaqgħux miegħu.

Fost oħrajn kumpaniji ta' konsulenza bħal E&Y, Deloitte u KPMG.

Iżda mhux biss.

Bħalhom għamlu numru ta' avukati u dak li fil-Lussemburgu kien imexxi d-Dipartiment tat-Taxxa.

Fl-istess ħin uffiċjali tal-Gvern tal-Lussemburgu, fosthom il-Ministru tal-Finanzi, aċċettaw it-talba li jiltaqgħu mal-kumitat li kien f'Malta fl-aħħar ġimgħa ta' Frar.

Bħal f'Malta anke fil-Lussemburgu l-kumitat Pana huwa interessat li jinvestiga s-settur finanzjarju f'dan il-pajjiż ċkejken.

Dan għaliex il-kumitat għandu l-mandat li jinvestiga s-sistemi ta' taxxa fil-pajjiżi membri tal-Unjoni Ewropea u jara li qed ikunu implimentati regoli Ewropej.

Naturalment, fid-dawl li l-kumitat hu magħmul minn Membri tal-Parlament Ewropew ma jonqsux kummenti politiċi u fil-Lussemburgu l-membri kienu kritiċi għan-nuqqas ta' preżenza ta' diversi entitajiet.

L-istess bħal ma seħħ f'Londra fejn it-Teżor irrifjuta li jiltaqa' magħhom.

F'Lulju 2016 ftit wara li twaqqaf il-kumitat, is-servizzi legali tal-kunsill tal-Unjoni Ewropea kienu ħarġu opinjoni li permezz tagħha qalu li l-mandat tal-kumitat mhuwiex konformi mal-poteri li għandu l-Parlament Ewropew.

Iktar kumpaniji jirrifjutaw li jiltaqgħu mal-kumitat PANA


Stephen Bartolo fetaħ kawża kostituzzjonali wara li ilu għoxrin sena f'battalja legali.

Huwa qed isostni li nqabeż meta ġie biex jingħata promozzjoni fl-Armata.

Bartolo, suldat fil-Forzi Armati ta' Malta fetaħ din il-kawża kontra l-Kmandant tal-Armata u l-Avukat Ġenerali wara li ma ngħatax raġun minn Tribunal li kien twaqqaf biex isolvi inġustizzji li seħħew fil-passat.

Bartolo qed jisħaq li l-interpretazzjoni tal-liġi fi ħdan l-Armata saret b'mod ħażin mit-Tribunal.

L-avukati tas-suldat qed isostnu li d-drittijiet fundamentali tal-klijent tagħhom inkisru u qed jitolbu rimedju anki fid-dawl li dan it-Tribunal m'għadux jeżisti.

Huma qed jitolbu li Bartolo jirċievi fost l-oħrajn danni morali tal-inġustizzji li skont huma sofra fl-Armata.

Suldat jiftaħ kawża kostituzzjonali


Il-vot li ttieħed l-Erbgħa filgħaxija fil-Parlament fuq il-liġi dwar il-vjolenza abbażi tal-ġeneru u l-vjolenza domestika reġa għal darb' oħra wera l-qasma li hemm fi ħdan l-Oppożizzjoni.

Dan kien diskuss waqt il-programm Pjazza mxandar fuq ONE fil-jum tal-Ħamis, fejn l-opinjonista Simon Mercieca tkellem fuq l-aspett tad-deputati u anke fuq il-partitarji.

Terz tad-Deputati Nazzjonalisti vvutaw mal-Gvern fuq l-imsemmija liġi.

Mossa li skont Dr Mercieca, toħloq konfużjoni vis-a-vis dak li l-istess deputati jgħidu fuq il-Gvern.

Għax tispiċċa tiġi li inti qed tikkritika lil Joseph Muscat fuq naħa u qed tivvotta miegħu fuq naħa oħra...u dik hija konfużjoni.

Allura li qed tgħid huwa jew, fuq Joseph Muscat mhux minnu għax kieku minnu ma tivvotax miegħu, jew jekk hu minnu, qed ittieh raġun

Il-Ħamis filgħaxija, meta kien mistieden flimkien mal-opinjonista Alex Saliba, is-Sur Mercieca rrimarka li dak li għamel il-grupp ta' Busuttil ma niżil tajjeb xejn mal-partitarji Nazzjonalisti.

L-istess partitarji li sal-elezzjoni tal-elfejn u sbatax kienu qed jappoġġjaw lill-ex Kap Simon Busuttil.

Fil-midja soċjali, il-partitarji Nazzjonalisti ma tantx ħaduha b'mod pożittiv il-pożizzjoni li ħa Simon Busuttil u d-deputati l-oħrajn

Bil-qasma tibqa' tippersisti fi ħdan il-Partit Nazzjonalista, il-Kap Adrian Delia qed ikun kostrett jieħu deċiżjonijiet li huma lil hinn minn dak li jixtieq hu.

Dr Mercieca ma qgħadx idur mal-lewża u saħaq li dan ma jawgurax tajjeb għall-Oppożizzjoni.

biss ovjament b'qasma bħal din, partit politiku qatt ma jista' jirbaħ elezzjoni...full stop.

Mossa li ħolqot konfużjoni fil-PN – Simon Mercieca


Il-Ministru għall-Finanzi Edward Scicluna qal li huwa inġust li pajjiżna jintefa f'dawl ikrah u fl-istess keffa ta' pajjiżi li fihom qed ifaqqaw skandli kbar relatati ma' ħasil ta' flus.

Dan anke meta Malta hija fost erba' pajjiżi li qablu li l-Unjoni Ewropea għandha ssaħħaħ ir-regoli tagħha fil-ġlieda kontra l-ħasil tal-flus, u li sabu oppożizzjoni mill-istess pajjiżi li fihom qed iseħħu dawn l-iskandli.

Il-Ministru Scicluna tkellem dwar dan wara li l-gazzetta 'The Financial Times' qalet li l-Kummissjoni Ewropea qed tħejji biex tieħu passi fil-konfront ta' Malta wara li l-Awtorità Bankarja Ewropea qalet li l-FIAU naqset milli tagħmel superviżjoni effettiva fuq il-Bank Pilatus.

Huwa qal : "li Malta tiġi mgħażula b'mod ewlieni minħabba skandli kbar li qed jiġru f'pajjiżi oħra bħad-Danimarka, l-Estonja, l-Olanda u l-Latvia, naħseb kulħadd jaf x'qed jiġri f'pajjiżi oħra u li naħseb li jekk wieħed jiġber il-konklużjoni tiegħu jekk l-attenzjoni għandiex fuq skandli kbar bħal dawn jew jekk proċeduri tal-FIAU kienux f'posthom" Il-Professur Scicluna qal li għall-kuntrarju ta' dak li ngħad fl-artiklu, f'laqgħa li kellu mal-Kummissarju għall-Ġustizzja Vera Jurova, hija ma nislet l-ebda kelma dwar xi passi li tista' tieħu l-Kummissjoni kontra Malta.

Saħansitra hija laqgħet bosta rapporti fosthom dak tal-Fondi Monterju Internazzjonali li kkonferma t-trasparenza fiskali li jadotta l-Gvern Malti, u li l-Professur Scicluna għada waqt il-laqgħa li hu kellhu mal-Kummissarju Ewropew għal Ġustizzja Vera Jurova.

Huwa sostna kif min-naħa tagħha qalet li se turi li ma għandha l-ebda nteress li tattaka pajjiż wieħed imma tara li l-kampanja ewropeja kontra l-ħasil ta' flus tkun mifruxa fuq il-pajjiżi kollha.

Il-Ministru Scicluna wera d-diżapunt tiegħu u qal li Malta mistennija tipprotesta wara li sar jaf bil-każ mill-gazzetta.

Dan meta f'laqgħat li saru minnu u mis-Segretarju Parlamentari Silvio Schembri, il-Kummissarju qatt ma qajmet dan il-punt.

"Malta se tieħu l-passi li għanda tieħu biex tipprotesta għal fatt li informazzjoni li rappreżentanti tal-Gvern jiġifieri Ministru u Segretarju Parlamentari kellhom jirċevu waqt laqgħa ma tintqalx, u nsiru nafu dwar dan mill-gazzetti – naħseb li għandna għaliex nipprotestaw" temm jgħid il-Professur Scicluna.

Il-Professur Scicluna nnota li dan jista' jkun il-bidu ta' kampanja orkestrata fil-konfront ta' pajjiżna fuq il-midja Internazzjonali.

Huwa ma eskludix li wara din il-kampanja jista' jkun hemm id moħbija.

Filfatt qal kif dan ix-xahar mistennija teskala l-attakki tagħha fuq Malta, fejn bdejna bis-Sunday Telegraph, Financial Times u se jkomplu jħamġu r-reputazzjoni ta' pajjiżna.

Dwar din il-kwistjoni l-Ministru Edward Scicluna qal li l-FIAU bagħtet ir-rapport dettaljat tagħha lill-Awtorità Bankarja Ewropea, madankollu baqgħet ma weġbitx.

Il-Professur Scicluna kkonferma li fil-kabinett tal-Kummissarji għadha ma telgħet l-ebda deċiżjoni biex toħroġ xi opinjoni dwar Malta.

Kampanja mill-midja barranija fil-konfront ta' Malta


Maltempata kbira ħakmet il-gżejjer Maltin u f'Għawdex ħames bugħaddasa kellhom jiġu salvati mill-Forzi Armati ta' Malta.

Għalkemm l-ewwel maltempata mill-bidu tal-ħarifa ma ħallietx traġedji, Irlandiż ġie salvat permezz ta' helicopter tal-forzi armati ta' Malta.

Erba' bugħaddasa oħra ġew salvati mill-patrol boat Melita 2 wara li sabu ruħhom f'diffikultà viċin Wied il-Għasri.

Dawn il-persuni ttieħdu fl-isptar ġenerali t'Għawdex għal aktar osservazzjoni.

Intant madwar il-pajjiż inġema t-traffiku, f'postijiet bħal Gżira u l-Imsida kienu fost l-aktar li ntlaqtu mill-maltemp li kien ilu imbassar għal dawn l-aħħar jiem.

Bosta toroq kienu mgħarrqa u s-sewwieqa kienu mwissija jsuqu b'attenzjoni minħabba l-ilma li kien qed jinġema' fit-toroq.

Sadanittant bosta titjiriet li kellhom jitilqu minn Malta ġew posposti minħabba nuqqas ta' sigurtà.

Numru ta' titjiriet li kellhom jinżlu f'Malta niżlu f'Katanja.

Dan anki fid-dawl tas-sajjetti u l-beraq li laqtu lil pajjiżna bla waqfien.

Maltempata qawwija taħkem lil pajjiżna


Taħdem f'settur relatat mal-preżentazzjoni pubblika ta' xogħlijiet letterarji?

Jew interessat taqbad il-kitba kreattiva bis-serjetà?

Għandek sehem attiv fl-addattament tal-letteratura Maltija għal forom artistiċi u dixxiplini oħra?

Jew sempliċiment għandek passjoni għal-letteratura Maltija u tixtieq tkabbar l-għarfien tiegħek?

Il-kors ġdid li jwassal għal Diploma fil-letteratura Maltija aktarx jinteressak.

Fadal biss xahar biex tkun tista' tapplika għal dan il-kors li se jiftaħ fl-Università ta' Malta f'Ottubru li ġej.

L-għan tad-Diploma huwa biex l-istudenti joħorġu mill-konfini tradizzjonali tal-letteratura, fost l-oħrajn billi jżewġu l-letteratura Maltija ma' forom oħra ta' arti.

Din id-Diploma qed titnieda fi żmien meta l-letteratura Maltija u l-istudju tagħha qed jaraw qawmien ġdid.

Qed isir ħafna xogħol importanti kemm fl-istudju tal-lingwa u l-letteratura Maltija kif ukoll fl-oqsma tal-pubblikazzjoni, il-kitba kreattiva u t-tagħlim tagħha, l-organizzazzjoni ta' avvenimenti letterarji nazzjonali u internazzjonali bis-sehem tal-awturi Maltin, u x-xandir tal-letteratura Maltija permezz ta' mezzi differenti.

Id-Diploma għandha l-għan li tħejji lill-istudenti għal dawn ir-realtajiet analitiċi u kreattivi tas-seklu 21, u tiftaħ toroq ġodda għall-arti tal-kelma.

Id-Diploma tħares lejn l-imgħoddi u l-preżent tal-letteratura Maltija u tiffoka wkoll fuq oqsma li s'issa għadna ma stħarriġniex b'mod sistematiku, fosthom: il-kitba kreattiva, ix-xogħol tal-editjar ta' manuskritt letterarju, il-qari tal-letteratura fil-pubbliku u fuq il-mezzi tax-xandir, il-promozzjoni tal-letteratura fuq l-internet, l-organizzazzjoni ta' attivitajiet letterarji fil-komunità, iż-żwieġ bejn il-letteratura u forom oħrajn tal-arti, u l-kitba ta' reċensjonijiet ta' kotba tal-letteratura.

Il-kors jiftaħ darba kull sentejn u qed jitmexxa mid-Dipartiment tal-Malti fil-Fakultà tal-Arti tal-Università ta' Malta.

Bi ftehim mad-Dipartiment tal-Malti, Banif Bank (Malta) plc se jħallas sa massimu ta' €2,000 mill-ħlas tal-kors għall-istudent/a li t/jiġi l-ewwel fil-kors.

Barra minn hekk, il-Kunsill Malti għall-Arti se jagħti l-għajnuna finanzjarja tiegħu għall-aħjar erba' proġetti ta' studenti fit-tieni sena tal-kors.

Id-Diploma fuq bażi part-time, se tkun mifruxa fuq sentejn bil-lezzjonijiet isiru kull nhar ta' Tnejn u nhar t'Erbgħa filgħaxija mill-5.30pm sat-8.30pm.

X'għandek bżonn u kif tista' tapplika?

Dawk li jixtiequ jidħlu għal dan il-kors universitarju jeħtieġu grad C jew ogħla fil-livell Avvanzat tal-Malti.

Jistgħu japplikaw ukoll dawk li għalqu t-23 sena qabel il-ftuħ tal-kors: il-proċedura fil-każ ta' dawn l-istudenti maturi tkun li ssirilhom intervista mid-Dipartiment tal-Malti.

Dawk li huma interessati jistgħu japplikaw billi jidħlu f'din il-paġna tas-sit tal-Università minn issa sa qabel il-21 ta' Lulju li ġej: www.um.edu.mt/apply .

Id-deskrizzjoni dettaljata u avviżi oħra fuq il-kors jidhru kemm fuq is-sit tal-Università, www.um.edu.mt/arts/malti/avvizi/diploma-letteratura , kif ukoll fuq Facebook, www.facebook.com/uom.diplittmalt .

Aktar tagħrif jista' jinkiseb b'ittra elettronika lil [email protected] jew b'telefonata lin-numru 2340 3387.

Diploma fil-Letteratura Maltija


"Destiny, inti tagħmilna kburin".

Dan kien il-kliem ta' awguri mill-Ministru fl-Uffiċċju tal-Prim Ministru Carmelo Abela, responsabbli mill-PBS, hekk kif dalgħodu laqa' lill-kantanta rebbieħa ta' Xfactor Malta Destiny Chukunyere.

Il-Ministru Abela feraħ lil Destiny tat-talent żviluppat mużikali tagħha u lill-PBS tar-rwol importanti li kellhom ta' kif inħareġ il-prodott tal-Xfactor Malta fuq it-televiżjoni, li jipprovdi lill-kantanti Maltin u Għawdxin opportunità li jesebixxu t-talent tagħhom' f'ambjent professjonali.

Semma' kif għal Destiny minn hawn tibda t-triq għal parteċipazzjoni tagħha f'isem pajjiżna fil-Eurovision Song Contest 2020.

Il-PBS ser ikunu qegħdin jaħdmu sabiex isiru l-preparamenti kollha għall-Eurovision.

Id-delegazzjoni Maltija se tkun immexxija mill-Kap Eżekuttiv tal-PBS is-Sur Charles Dalli.

Abela qal li quddiemha Destiny għandha opportunitajiet kbar biex tkompli tiżviluppa t-talent tagħha u tkompli tagħmel isem għaliha, għall-familja tagħha u għal Malta.

Żied jgħid li l-politika ta' dan il Gvern se tibqa' waħda li tkompli tappoġġja t-talent kbir li għandna f'dan il-pajjiż f'oqsma differenti, inkluż dak mużikali.

Il-Eurovision Song Contest ta' din is-sena huwa il-65 edizzjoni u ġġib it-tema Open Up.

Din ser tkun organizzata fl-Ahoy Arena ta' Rotterdam fl-Olanda.

Malta se tkun qegħda tieħu sehem fis-semifinali ta' 12 ta' Mejju u jekk tikklassifika mal-ewwel 10 f'dik is-semifinali tgħaddi għall-finali li se tkun organizzata fis-16 ta' Mejju.

Ir-riżultat ikun ibbażat fuq il-voti tal-ġurija u televoting.

Il-Ministru Carmelo Abela jiltaqa' ma' Destiny Chukunyere


Kienet kompetizzjoni diffiċli, iżda minkejja li ma kkwalifikatx għall-finali, Destiny Chukunyere li għad għandha biss 14-il sena, tat prestazzjoni mill-aqwa.

Segwit minn eluf u eluf ta' persuni minn madwar id-dinja, Destiny intgħażlet bħala waħda fost l-40 semi-finalisti oħra li ntagħżlu għas-semi-finali ta' Britain's Got Talent.

Fejn hi kkompetiet flimkien ma' kantanti, kummidjanti u żeffiena.

Kienu bosta Maltin, Għwdxin u saħansitra barranin li faħħru lil Destiny għat-talent li għandha u kif mgħandiex taqta' qalba u tkompli tirsisti f'dak li tixtieq.

Ara lil Destiny tkanta fil-filmat t'hawn isfel.

FILMAT: Ara lil Destiny tkanta fis-semi-finali ta' Britain's Got Talent


Il-Prim Ministru Joseph Muscat u martu Michelle Muscat iltaqgħu ma wħud mill-parteċipanti li se jkunu qed jipparteċipaw fi sfida diffiċli.

Sfida organizzata mill-Lifecycle u din is-sena se ssir fil-Kenya u t-Tanzania.

Din se tkun waħda mill-aktar sfidi diffiċli li għamlu l-parteċipanti tal-Lifecycle sa issa dan minħabba n-numru ta' tlajja li se jiltaqgħu magħhom f'din l-isfida bir-roti.

Matul din l-isfida se jkunu qed jinġabru fondi b'risq il-pazjenti li għandhom kundizzjoni medika fil-kliewi u b'risq il-grupp li joffri sapport lil persuni li jkollhom bżonn trapjant.

Il-parteċipanti se jkunu qed jaqdfu għal 2000 kilometru bejn l-14 u t-18 ta' Lulju.

B'kollox se jipparteċipaw tnax-il parteċipant li tul din l-isfida se jingħataw għajnuna medika u loġistika.

Il-parteċipanti preżentaw flok iffirmat lill-Prim Ministru Joseph Muscat.

Il-parteċipanti tal-LifeCycle Challenge jiltaqgħu mal-Prim Ministru